qundao/data-zh-poetry huggingface dataset:
泰伯乡
作者：曹荃
朝代：明

采药来南里，名从人德馨。山辉因玉润，水浅得龙灵。始托兴吴迹，终叨奕世宁。至今遗教在，礼让起家庭。
后湖看荷花共用水香二韵·其一
作者：曹评事学佺
朝代：明

法曹清杀大堤傍，路入荷花不觉长。为惜六朝余绮丽，还邀群彦醉壶觞。烟轻故罩新开粉，风细时吹不断香。彩耽底须愁荡却，文鸳偏自解成行。
落帆亭
作者：曹谷
朝代：明
体裁：七言律诗

青青柳色杂桑麻，旧迹荒凉罥绮霞。孤鹜声随寒磬下，盈尊影堕片帆斜。榔鸣五两停游骑，缆卷耶呼泊钓车。若个秋江离思切，月明深夜诉琵琶。
登岱
作者：曹金
朝代：明
体裁：七言律诗

雨后朝晖静岳坛，百年临眺属春残。初经御帐方壶晓，渐入天门宇宙宽。双引管箫通玉阙，遍寻封禅倚云磐。瑶台古寺清尊晚，看竹吟风兴未阑。
秋日三门
作者：曹金
朝代：明
体裁：五言律诗

碧落流鸿影，潇潇满目秋。二毛人自老，一派水空流。形胜分关陕，勋名仰召周。感君谈治理，民瘼重吾忧。
山家图
作者：曹镤
朝代：明
体裁：五言绝句

茅屋青山里，居人不务耕。雨晴携短锸，随处掘黄精。
杨白花
作者：曹镤
朝代：明
体裁：乐府曲辞

杨白花，轻且微，春风吹逐何处飞。春阴冥濛千万里，花小不愁飞不起。重门深锁寂无人，夜永如年月如水。
秋郊晚眺
作者：曹镤
朝代：明
体裁：五言绝句

潮落寒江浅，沙陂露水痕。渔人归晒网，挝鼓入遥村。
菊花
作者：曹镤
朝代：明
体裁：七言绝句

霜落天涯草木稀，疏花秋晚独芳菲。平生不爱杯中物，懒向西风望白衣。
息耕轩为应尚惠赋
作者：曹闾
朝代：明
体裁：古风

早岁厌卑近，所向轻四方。泛舟越黄河，驱车登太行。客路无所极，翻然归故乡。东皋足春雨，晓出移新秧。石田土力薄，丰歉未可量。肆勤苟及期，卒岁庶有望。所喜邻交亲，言论款衷肠。即此谐所愿，贫富安其常。
期杨士奇不至
作者：曹阊
朝代：明
体裁：古风

羁旅无友生，何以慰怀思。有客噬适我，芳辰以为期。深丛鸟雀喧，穷巷牛羊归。相候清路傍，冠佩来何迟。我肴既云具，我酒亦已持。虽无德与女，写心良在兹。子宁不我即，伫望增歔欷。仰观列宿行，羡此明月辉。令德众所慕，彼留知为谁。谅无好贤诚，空负缁衣诗。
雨花台
作者：曹随
朝代：明
体裁：五言律诗

法雨何年散，江云此日开。花明子石出，涧滴乳泉来。拨溜珠挑杖，归樵翠拂台。翻经人去后，讲坐久尘埃。
署中种花
作者：曾丙
朝代：明
体裁：七言绝句

客路三千到海涯，诛茅编竹自成家。亦知奇字无人问，尽日抛书学种花。
修龄高隐为李逸人
作者：曾仕鉴
朝代：明

清时荣叟索，白首汉阴园。嗒尔人间世，翛然江上村。烟霞形似鹤，车马坐忘喧。炙背何由献，名空处士尊。
元冈晚眺
作者：曾仕鉴
朝代：明

秀压群峦瞰碧空，一方云树画图中。南临雁岭烟光紫，北引龙溪灏气融。历井仰窥天阙近，望河回见海门通。蓬莱缥缈无多路，目断浮云兴未穷。
凤凰台
作者：曾仕鉴
朝代：明

吴楚千峰树杪开，台空曾见凤飞来。三山秀色还今古，六代繁华几劫灰。秋入风林落叶纷，青山尊酒散斜曛。洲翻白鹭连吴树，江瞰卢龙带楚云。乱石残花一径幽，侧身吴苑此清秋。思乡怀古俱无那，西北浮云自帝州。台上萧萧万木秋，谪仙文藻亦荒丘。凭高莫问前朝事，惟有长江日夜流。
凤凰台·其一
作者：曾仕鉴
朝代：明

吴楚千峰树杪开，台空曾见凤飞来。三山秀色还今古，六代繁华几劫灰。
凤凰台·其三
作者：曾仕鉴
朝代：明

乱石残花一径幽，侧身吴苑此清秋。思乡怀古俱无那，西北浮云自帝州。
凤凰台·其二
作者：曾仕鉴
朝代：明

秋入风林落叶纷，青山尊酒散斜曛。洲翻白鹭连吴树，江瞰卢龙带楚云。
凤凰台·其四
作者：曾仕鉴
朝代：明

台上萧萧万木秋，谪仙文藻亦荒丘。凭高莫问前朝事，惟有长江日夜流。
华麓山人初度
作者：曾仕鉴
朝代：明

罗公萧散烟霞客，年馀五十头初白。田多种秫客满堂，公也千顷陂汪汪。生绡落笔飞云雾，秀句掷地声琳琅。我本江湖澹荡者，青袍问旧来莲社。下我堂中榻月馀，徜徉水石忘朝夜。腊梅照眼应悬弧，酒朋棋伴相招呼。百年鼎鼎但行乐，胡为局蹐如辕驹。公今抱瓮同汉叟，坐使闾阎风俗厚。况多玉树映庭阶，为公歌劝千金寿。
厓山吊古
作者：曾仕鉴
朝代：明

草市行宫古木阴，闽杭回首一沾襟。双龙北去金瓯缺，六马南来玉玺沉。尝胆未消干隧愤，攀髯无限鼎湖心。凄凉莫问祥兴事，禾黍离离江水深。频年航海计难成，一旅扶天势易倾。双匣久无冬树骨，六更长罢夜钟声。月冲南斗铜驼冷，星陨东溟铁锁轻。不独金牌堪洒泪，汴京全盛杜鹃鸣。楼船载国沈沧海，厓树空栖万古魂。驻跸有山仍碧草，藏舟无壑自黄昏。酸风似咽田横恨，幽鸟如鸣杵臼冤。欲向客庐问兴废，只今燕冀是中原。
厓山吊古·其一
作者：曾仕鉴
朝代：明

草市行宫古木阴，闽杭回首一沾襟。双龙北去金瓯缺，六马南来玉玺沉。尝胆未消干隧愤，攀髯无限鼎湖心。凄凉莫问祥兴事，禾黍离离江水深。
厓山吊古·其三
作者：曾仕鉴
朝代：明

楼船载国沈沧海，厓树空栖万古魂。驻跸有山仍碧草，藏舟无壑自黄昏。酸风似咽田横恨，幽鸟如鸣杵臼冤。欲向客庐问兴废，只今燕冀是中原。
厓山吊古·其二
作者：曾仕鉴
朝代：明

频年航海计难成，一旅扶天势易倾。双匣久无冬树骨，六更长罢夜钟声。月冲南斗铜驼冷，星陨东溟铁锁轻。不独金牌堪洒泪，汴京全盛杜鹃鸣。
厓门吊古
作者：曾仕鉴
朝代：明

白鹇已没黄龙去，百二山河只夕晖。东海有波填帝女，苍梧无路怨湘妃。厓前古木传金柝，海底鲸鲵护宝衣。惟有哀歌亭上月，夜深犹伴旅魂飞。
叹息行贻化父山中
作者：曾仕鉴
朝代：明

叹息复叹息，寒至暑忽易。蜉蝣宇宙间，不如雪鸿迹。君昔朱明卧独醒，著书三万干天庭。千金不顾长楸足，万里竟塌垂天翎。十年傲吏淹闽海，广文先生汉茂宰。解颐日盛文儒趋，强项时遭官长骇。归来赋就疏乞休，千人伏阙欢遮留。出守宾州意非浅，拂衣啸卧罗浮幽。夜光按剑泥涂弃，不谓山深谤犹至。莫庵天敞确乎堂，铁桥雨蚀逃庵记。洗耳泉，白云坞，足音蓬藋人千古。网罗石室彩霞封，农谭秫饮忘秋苦。年过四十不生男，松楸泪洒黄田山。五岳将游女未嫁，岂有大药能朱颜。鼎鼎百年原易满，古稀七十吾今半。母老儿啼儋石无，路难命薄青衫绊。吁嗟乎，醯鸡入瓮兔守株，长绳不系西飞乌。为君击缶耳热呼，何当南北走越胡。海目鳄湖回首梦，侧身任尔风尘送。君不见庞鹿门，又不见叶石洞，人生有才何必用。会须采秀云亭东，坐看海日鸡鸣涌。
合江楼怀苏文忠
作者：曾仕鉴
朝代：明

千山楼外两江斜，地是端明学士家。白鹤不归城郭在，东新桥下水如花。
同卢唐宪入罗浮
作者：曾仕鉴
朝代：明

去年勾漏过寒食，今日罗浮亦暮春。满地松苓何岁月，诸天宫阙自金银。丹砂草碧迷仙令，符竹烟深失羽人。惟有豫章祠下月，清光长照水粼粼。
同赵文学管邹杨三茂才登君山
作者：曾仕鉴
朝代：明

客有平原饮，山因黄歇名。长空下帆影，落木带江声。地入楚云尽，窗临吴岫平。开轩重怀古，把酒独含情。
夜兴
作者：曾仕鉴
朝代：明

梅觉寒山春，月镜虚潭白。舒啸四无邻，松风响如答。
夜游永福寺
作者：曾仕鉴
朝代：明

酒尽寻僧寺，孤舟系月明。入门鸂鵣散，坐石薜萝清。大静湖如练，云移树有声。空山人不见，来往伴飞萤。
天圣寺观赵子昂画壁
作者：曾仕鉴
朝代：明

半壁烟霞几树苍，松门寒掩曲溪长。客来想象江南景，一片湖山带夕阳。古桧龙蟠竹数竿，墨云长护翠琅玕。斑痕纵有苍梧泪，不及潇湘五月寒。
天圣寺观赵子昂画壁·其一
作者：曾仕鉴
朝代：明

半壁烟霞几树苍，松门寒掩曲溪长。客来想象江南景，一片湖山带夕阳。
天圣寺观赵子昂画壁·其二
作者：曾仕鉴
朝代：明

古桧龙蟠竹数竿，墨云长护翠琅玕。斑痕纵有苍梧泪，不及潇湘五月寒。
失题
作者：曾仕鉴
朝代：明

万顷凌风坐若仙，千年驱石笑秦鞭。波涛山涌空中雪，日月萍浮水上天。白雉自通周贡赋，骊龙曾识汉楼船。兴来欲跨蓬莱去，回望神州九点烟。
宿黄龙洞偕卢唐宪
作者：曾仕鉴
朝代：明

石室春同入，龙宫夜不眠。青天双瀑下，明月二楼悬。羽盖悲陈迹，金书忆晋年。何如绮与角，长赋采芝篇。
寄凌司马留都
作者：曾仕鉴
朝代：明

百粤旋师后，天悬蒋树春。谈兵笑尊俎，赐履听星辰。燕翼思高庙，雄图伏老臣。忧时鬓想白，南北尚风尘。旧京雄白下，别思满清秋。月绕南枝梦，霜飞北雁愁。世应疑伏枥，谁合赋登楼。不尽山阴兴，终移雪夜舟。
寄凌司马留都·其一
作者：曾仕鉴
朝代：明

百粤旋师后，天悬蒋树春。谈兵笑尊俎，赐履听星辰。燕翼思高庙，雄图伏老臣。忧时鬓想白，南北尚风尘。
寄凌司马留都·其二
作者：曾仕鉴
朝代：明

旧京雄白下，别思满清秋。月绕南枝梦，霜飞北雁愁。世应疑伏枥，谁合赋登楼。不尽山阴兴，终移雪夜舟。
寄沈比部谪戌神电诗四首
作者：曾仕鉴
朝代：明

道值投荒日，恩深报国年。馀生辞槜李，垂死到炎天。去住君亲系，安危宰相悬。亦知魑魅喜，敢望圣朝怜。巫咸不可问，独醒近何如。五岳图空负，三湘泪未疏。名收党人籍，章入史臣书。客莫歌哀郢，猩猩傍谪居。金鸡何日赦，丘壑梦常依。绛缃怜何罪，苍生望早归。传经资旅食，裂黻制戎衣。目断南来雁，逢春又北归。削迹归何晚，排阍死不辞。卧苫黄阁日，疏草白云司。戌远身仍锢，天高哭岂知。世人那免忌，吾道转堪疑。
寄沈比部谪戌神电诗四首·其一
作者：曾仕鉴
朝代：明

道值投荒日，恩深报国年。馀生辞槜李，垂死到炎天。去住君亲系，安危宰相悬。亦知魑魅喜，敢望圣朝怜。
寄沈比部谪戌神电诗四首·其三
作者：曾仕鉴
朝代：明

金鸡何日赦，丘壑梦常依。绛缃怜何罪，苍生望早归。传经资旅食，裂黻制戎衣。目断南来雁，逢春又北归。
寄沈比部谪戌神电诗四首·其二
作者：曾仕鉴
朝代：明

巫咸不可问，独醒近何如。五岳图空负，三湘泪未疏。名收党人籍，章入史臣书。客莫歌哀郢，猩猩傍谪居。
寄沈比部谪戌神电诗四首·其四
作者：曾仕鉴
朝代：明

削迹归何晚，排阍死不辞。卧苫黄阁日，疏草白云司。戌远身仍锢，天高哭岂知。世人那免忌，吾道转堪疑。
寄祁羡仲兼讯卢唐宪庞与虔
作者：曾仕鉴
朝代：明

千里书来采石矶，西风鸿雁叹分飞。违时野鹤拚青鬓，忧国山人自白衣。客满金陵酒不虚，梦回康乐赋何如。云泥转盼成今昔，肠断西昌乞食书。忆卧飞云醉亦寒，海深宵日赤同看。幔亭北望燕台远，回首垂天笑羽翰。尔去同盟有马生，侯芭如爱草玄成。尊残石洞躬耕后，莫问悠悠世上名。卢庞并尔公车诏，意气何人贡禹冠。肯学少年虚痛哭，汉家卿相满长安。
寄祁羡仲兼讯卢唐宪庞与虔·其一
作者：曾仕鉴
朝代：明

千里书来采石矶，西风鸿雁叹分飞。违时野鹤拚青鬓，忧国山人自白衣。
寄祁羡仲兼讯卢唐宪庞与虔·其三
作者：曾仕鉴
朝代：明

忆卧飞云醉亦寒，海深宵日赤同看。幔亭北望燕台远，回首垂天笑羽翰。
寄祁羡仲兼讯卢唐宪庞与虔·其二
作者：曾仕鉴
朝代：明

客满金陵酒不虚，梦回康乐赋何如。云泥转盼成今昔，肠断西昌乞食书。
寄祁羡仲兼讯卢唐宪庞与虔·其五
作者：曾仕鉴
朝代：明

卢庞并尔公车诏，意气何人贡禹冠。肯学少年虚痛哭，汉家卿相满长安。
寄祁羡仲兼讯卢唐宪庞与虔·其四
作者：曾仕鉴
朝代：明

尔去同盟有马生，侯芭如爱草玄成。尊残石洞躬耕后，莫问悠悠世上名。
寄陈士鹄
作者：曾仕鉴
朝代：明

闻君剖竹夜郎西，家远天南不易携。籍占僰人迷汉语，市通金齿译雕题。花间负弩驱驯象，梦里看山赋碧鸡。岁晏独愁书阻绝，岭云关树故凄凄。万里浮云隔帝京，一官荒服堑长城。点山夏雪明金马，滇水秋风失石鲸。卧阁琅玕深款塞，当关尊俎半谈兵。千年形胜今良吏，不数巴人谕长卿。
寄陈士鹄·其一
作者：曾仕鉴
朝代：明

闻君剖竹夜郎西，家远天南不易携。籍占僰人迷汉语，市通金齿译雕题。花间负弩驱驯象，梦里看山赋碧鸡。岁晏独愁书阻绝，岭云关树故凄凄。
寄陈士鹄·其二
作者：曾仕鉴
朝代：明

万里浮云隔帝京，一官荒服堑长城。点山夏雪明金马，滇水秋风失石鲸。卧阁琅玕深款塞，当关尊俎半谈兵。千年形胜今良吏，不数巴人谕长卿。
展于少保坟
作者：曾仕鉴
朝代：明

冢树阴阴掩翠微，旌功祠下一沾衣。金缯远监能迁误，玉辇亲迎北狩归。五相不辞沧海死，汉王宜出白登围。翻怜鄂墓西湖近，今古英雄涕并挥。
得陈表兄士鹄同李中丞孟成械逮之报
作者：曾仕鉴
朝代：明

六诏书来恨不禁，一官垂死网罗侵。间关毒热南冠苦，涕泪浮云北阙深。三至误惊投杼走，五噫虚拟出关吟。边城十载征西略，父老空伤裹革心。
怀赵太史
作者：曾仕鉴
朝代：明

长夜愁不寐，起视青天浮。促织吟四壁，春草忽已秋。美人怅迟暮，欲济无方舟。伤彼畹中兰，采之寄何由。不及松与萝，缠绵永山丘。安得即六翮，比翼写我忧。偃仰衡门下，怅焉陟高岑。采秀遗所思，日暮江流深。忆昔春华媚，醉我嘉树林。在贵岂忘贱，片言失南金。如何诧霄壤，杂思伤滞淫。不见钟子期，依谁拟赏音。
怀赵太史·其一
作者：曾仕鉴
朝代：明

长夜愁不寐，起视青天浮。促织吟四壁，春草忽已秋。美人怅迟暮，欲济无方舟。伤彼畹中兰，采之寄何由。不及松与萝，缠绵永山丘。安得即六翮，比翼写我忧。
怀赵太史·其二
作者：曾仕鉴
朝代：明

偃仰衡门下，怅焉陟高岑。采秀遗所思，日暮江流深。忆昔春华媚，醉我嘉树林。在贵岂忘贱，片言失南金。如何诧霄壤，杂思伤滞淫。不见钟子期，依谁拟赏音。
旅宿
作者：曾仕鉴
朝代：明

旅泊依村稳，狂潮接树高。江湖双蒯剑，天地一绨袍。夜永愁听雨，寒深欲问醪。风波吾饱历，行矣敢言劳。
杨校尉夜载酒榄江同刘挥使
作者：曾仕鉴
朝代：明

汉代楼船将，君今几叶孙。弈棋陪谢傅，清啸对刘琨。目断云中戍，情高海上尊。亦知忘偃蹇，列炬出江村。
梅花村二绝
作者：曾仕鉴
朝代：明

云碓激泉春，仙犬隔花吠。采药独行深，天地非人世。空山雪色深，凉月梅梢动。啁啾翠羽声，忽断游仙梦。
梅花村二绝·其一
作者：曾仕鉴
朝代：明

云碓激泉春，仙犬隔花吠。采药独行深，天地非人世。
梅花村二绝·其二
作者：曾仕鉴
朝代：明

空山雪色深，凉月梅梢动。啁啾翠羽声，忽断游仙梦。
毗陵访吴太史不值
作者：曾仕鉴
朝代：明

我乘千里兴，君向五湖游。蕉鹿浮生梦，莼鱼故国秋。星霜孤倚剑，风浪几维舟。寂寞毗陵客，蒹葭尽夜愁。
渡甘竹滩
作者：曾仕鉴
朝代：明

转石奔如马，孤舟此滞淫。空江一鸟度，落日万峰阴。拥褐宁怀玉，披裘不取金。笑逢渔父问，羞学楚人吟。
潘中丞读书台
作者：曾仕鉴
朝代：明

菰城城畔碧氤氲，书著名山海内闻。台上剑悬天目月，枕边帆带具区云。星回宝塔双标立，地坼银河二水分。夜有青藜传太乙，时来高策重河汾。为霖尚想蟠龙气，泽雾终多隐豹文。太守风流馀胜迹，上公勋业耀苍旻。蓬莱近接夔龙会，松桂遥抛鹿豕群。未论东山起安石，且图麟阁答明君。
燕京夜坐柬叶座主给谏陈民部德基王侍读胤昌王文学叔治蔡孝廉宏甫
作者：曾仕鉴
朝代：明

倦游燕市忆炎蒸，裘马翩翩自五陵。书断塞鸿家万里，剑悬寒雨客孤灯。无媒岂恨黄金尽，卧病翻愁白发增。总为浮名虚小草，莫怜吾啸愧孙登。
燕子洞
作者：曾仕鉴
朝代：明

天畔敞瑶台，琼花春不落。海鹤语千年，仙风满城郭。
画
作者：曾仕鉴
朝代：明

千峰寒郁半溪岚，几树梅花一草庵。夜半楼头闻玉笛，始知春色满江南。
祁四衍曾为余筑咏归处于绿水园
作者：曾仕鉴
朝代：明

绿水园深借卜居，一区元亦称吾庐。喧忘车马便高枕，业在江湖得著书。夜半商歌竽籁接，雨中春服薜萝疏。向来鹿性今还癖，五岳三山信所如。
祁四衍曾之燕书来约别伏枕赠之
作者：曾仕鉴
朝代：明

何来双鲤鱼，中有故人书。一字一叹息，逝将辞旧墟。北上黄金台，出入承明庐。冠盖满衢路，念我行不俱。岂曰川无梁，伏枕天一隅。故乡日以远，音问日以疏。行行各努力，万里犹相于。无为临路啼，儿女同欷歔。念子远行迈，采采芳洲杜。长路多虎狼，白日忽已暮。怅彼行者遥，不惜居者苦。与子连枝鸟，分飞在中路。子去将谁因，新知不如故。在远贱易忘，良无金石固。子其爱景光，高堂有慈母。中情苟不移，岁寒共贞素。
祁四衍曾之燕书来约别伏枕赠之·其一
作者：曾仕鉴
朝代：明

何来双鲤鱼，中有故人书。一字一叹息，逝将辞旧墟。北上黄金台，出入承明庐。冠盖满衢路，念我行不俱。岂曰川无梁，伏枕天一隅。故乡日以远，音问日以疏。行行各努力，万里犹相于。无为临路啼，儿女同欷歔。
祁四衍曾之燕书来约别伏枕赠之·其二
作者：曾仕鉴
朝代：明

念子远行迈，采采芳洲杜。长路多虎狼，白日忽已暮。怅彼行者遥，不惜居者苦。与子连枝鸟，分飞在中路。子去将谁因，新知不如故。在远贱易忘，良无金石固。子其爱景光，高堂有慈母。中情苟不移，岁寒共贞素。
立秋后一日同张子明马一卿程孺文集王孟起秦淮得萧字
作者：曾仕鉴
朝代：明

金风昨夜井梧飘，尊酒王郎喜见招。客拟兰台秋作赋，渡邻桃叶水萦桥。清商暗引蛩声动，白羽凉添蜡影摇。何事桓伊更吹笛，栅塘垂柳报萧萧。
纪事
作者：曾仕鉴
朝代：明

戍垒频年变，昭州辙不遥。时平主将冗，日久客兵骄。体统关元气，安危系圣朝。烽烟闻已息，金甲合全销。
访化甫石洞十四韵
作者：曾仕鉴
朝代：明

洞夹朱明胜，峰环玉女深。晴窗含岫色，夏木舞溪阴。羽观邻曾卜，仙踪杳杳寻。一官轻脱屐，四海重投簪。往事过棋局，浮生叹陆沈。鹤巢依密树，鹿性恋丰林。老称逃名隐，闲消出世心。眠高忘昼永，虑淡却尘侵。尔素甘云卧，吾来有足音。烹葵分涧溜，洗耳听龙吟。藓蚀云中屐，松赓石上琴。江山容偃蹇，天地几登临。鬓短书犹著，歌长酒并斟。昔闻回俗驾，今见涤烦襟。
谒鄂王祠墓
作者：曾仕鉴
朝代：明

夜寒庭露泣空阶，荒冢西湖傍水涯。南渡泪乾归玉匣，北征肠断矫金牌。风云古庙犹旗帜，社稷中原自虎豺。千载栖霞冤白骨，故宫离黍恨逢厓。
赠林季茂
作者：曾仕鉴
朝代：明

越客无媒倦出燕，知音吾愧托朱弦。一生游侠千金尽，十日看花九醉眠。赋拟凌云推狗监，夜投明月骇龙渊。他乡见面愁俱破，击筑酣然为汝怜。
赠赵祭酒汝师
作者：曾仕鉴
朝代：明

今代推贤隽，如公复几人。文章高侍从，礼乐重成均。白雪传家学，青云报主身。虞山曾泽雾，燕市几看春。岂谓沉金马，犹能对木麟。弹章关宰执，法网及词臣。肮脏元遗众，艰危却任真。千秋悲扼腕，九庙监批鳞。乘筏聊沧海，鸣珂又紫宸。乾坤纷一弈，日月转双轮。汲黯还朝早，王褒献颂辰。承明容出入，密勿待经纶。泰运回三极，皇风扇八垠。龙门纡宦辙，虎观领儒绅。紫气金陵接，玄湖璧水邻。谈天疑碣石，开阁近平津。汉士桥门列，周王石鼓陈。然藜销永夜，挥麈失纤尘。志大符忧杞，书成准过秦。建储言激烈，斩佞事酸辛。灾异占仍满，流移报屡频。世今凭疏草，君莫话思莼。以我伤怀璞，为儒愧席珍。游梁司马倦，归洛敝貂贫。旅梦惊浮梗，穷愁过采薪。瘴乡临浩淼，庾岭隔嶙峋。勋业存公等，匡扶系国钧。诗堪赓蟋蟀，画许肖麒麟。力睹回天并，恩覃湛露匀。向来歌击壤，思作太平民。
赵太史舟中赋别
作者：曾仕鉴
朝代：明

吏隐天涯春复春，得归湖海是知津。渔樵旧业多生事，虾菜扁舟有故人。高烛语消看剑夜，深杯愁散听鸡晨。飞云两地知音隔，谁念当年折角巾。度岭梅花一骑寒，自依南斗望长安。三江薜荔春裁服，四海疮痍早挂冠。日短畏途遑问酒，时危吾道强加餐。避人自觉沧洲稳，惜别休歌行路难。伏枕双溪限玉除，买山三洞弃银鱼。仓皇妇视还家舌，痛哭谁收去国书。骏骨泥途金自满，鸿冥天地网终疏。桐江咫尺非湘水，纵啸渔人莫卜居。
赵太史舟中赋别·其一
作者：曾仕鉴
朝代：明

吏隐天涯春复春，得归湖海是知津。渔樵旧业多生事，虾菜扁舟有故人。高烛语消看剑夜，深杯愁散听鸡晨。飞云两地知音隔，谁念当年折角巾。
赵太史舟中赋别·其三
作者：曾仕鉴
朝代：明

伏枕双溪限玉除，买山三洞弃银鱼。仓皇妇视还家舌，痛哭谁收去国书。骏骨泥途金自满，鸿冥天地网终疏。桐江咫尺非湘水，纵啸渔人莫卜居。
赵太史舟中赋别·其二
作者：曾仕鉴
朝代：明

度岭梅花一骑寒，自依南斗望长安。三江薜荔春裁服，四海疮痍早挂冠。日短畏途遑问酒，时危吾道强加餐。避人自觉沧洲稳，惜别休歌行路难。
赵少宰灵洞山房
作者：曾仕鉴
朝代：明

地挹金华胜，山标瀫水奇。六岩纡洞府，双涧汇天池。柳暗桥偏隐，松迷径转疑。开林青嶂出，倚杖白云随。宅閟仙灵久，书藏太史宜。计先归隐卜，俸罄买山资。金马言曾抗，周南滞不辞。道高容偃蹇，心远合栖迟。不用誇盘谷，还能胜渼陂。堂虚岚隐见，楼静树参差。象逼中峰峭，云扶怪石欹。寒淙锵户牖，皎月镜涟漪。蓬辟过求仲，鱼游乐惠施。雄谈消载酒，清兴续弹棋。扫叶供烹茗，分泉命煮葵。冥搜群子姓，欣赏集埙篪。芹熟青泥饭，香传太谷梨。扪萝同陟险，采药独忘疲。凉籁轩萧爽，阴崖日蔽亏。竹床酣午睡，花坞曝晴曦。寂寞成玄草，逶迤秀紫芝。牺曾庄子畏，马岂塞翁悲。坐笑环农圃，行吟友鹿麋。梵钟低薄暮，樵语度轻飔。雪霁梅横涧，园深藓蚀帷。玄珠探赤水，湘帙映青藜。自狎忘机鸟，谁惭曳尾龟。苏门鸾并笑，缑岭鹤堪骑。岁序羲皇榻，生涯岳渎期。饥餐霞五色，渴吸露三卮。西蜀蟠龙气，南山隐豹姿。阴阳双毂转，天地一竿垂。海内悬丹壑，山中降紫泥。旁求烦圣主，强起为疮痍。载笔趋金殿，垂绅侍玉墀。帝京频出入，王命屡驱驰。炼石倾堪补，为霖望不私。暂离温室树，终借上林枝。事列山公启，名高水部词。游宁禽庆负，文讵稚圭移。省署萦簪组，林丘系梦思。客来时展画，公暇一题诗。石室空罙阻，瑶花想陆离。青山谢巢许，黄阁待咎夔。
达磨像
作者：曾仕鉴
朝代：明

折芦渡迷川，面壁出苦海。六叶长菩提，衣钵曹溪在。
过宿仲高馆中
作者：曾仕鉴
朝代：明

已别留仍驻，残更语不归。盘荷风搅影，枝鹊月惊飞。儒术时何补，交情尔较稀。风波各努力，万事易沾衣。
过泰和杨义叔闻陈表兄士鹄南还之报却有此寄
作者：曾仕鉴
朝代：明

十年铜虎孤臣节，万里金鸡圣主恩。老去亲朋悲落魄，生还儿女喜惊魂。剖心自白投珠暗，刖足谁明泣玉冤。莫谓穷愁双鬓短，青山堪副一家言。
送任陈二子西游
作者：曾仕鉴
朝代：明

兵后同为客，悲秋奈别何。一尊停桂水，双剑指牂牁。世已轻贫贱，吾将老薜萝。飘然各歧路，去矣慎风波。
送陈司理擢贰浔洲
作者：曾仕鉴
朝代：明

炎徼翩翩佐郡才，骊驹声断锦帆催。东人共惜沉香去，西土重欢载石来。卧阁山当黔水合，行春花满桂城开。浮云西北长安暮，何处凭高首重回。
集刘诚意国桢宅得清字
作者：曾仕鉴
朝代：明

西第留宾酒正清，恩深先帝忆文成。苍龙自识风云气，白马谁怜带砺盟。伏阙泪残双鬓短，登坛威镇一军惊。亦知躩跞君能事，莫向时平说请缨。
青霞洞
作者：曾仕鉴
朝代：明

古洞即仙居，飞楼却太虚。身疑梦蝶后，人亦祝鸡馀。树杪悬风磴，蒲根溜石渠。往来幽兴熟，何处不吾庐。
题画
作者：曾仕鉴
朝代：明

芙蓉倒空青，松亭澹湖色。日暮酒船回，一啸千山碧。
飞来寺
作者：曾仕鉴
朝代：明

千峰中断一江遥，古寺丹梯跨泬寥。急峡雷霆喧白昼，上方钟磬入青霄。崖悬翠色轩中落，竹引泉声石上飘。金锁玉环俱莫问，兴深萝薜坐翛翛。
饮王叔治杨礼卿长安邸中同谢友可袁微之龙君赞张去华王思延得徒字
作者：曾仕鉴
朝代：明

击筑长安混酒徒，夜酣相对问江湖。燕歌一曲浮云尽，龙气双悬北斗孤。畏路风波怜阻绝，故园松菊恐荒芜。三年奔走惭无补，秉烛惟堪醉玉壶。
饮董光禄金陵署中因赠
作者：曾仕鉴
朝代：明

独客燕台两鬓惊，一尊吴苑十年情。出关旧识青牛气，入谏新传白马生。海上棠阴悬畏垒，箧中繁露重西京。何人解忆王褒颂，似尔昆明奉使行。
饮赵文学江阴斋中
作者：曾仕鉴
朝代：明

忆尔谈经处，萧然过吕安。蓬蒿三径没，苜蓿一毡寒。浊酒歌谁和，青灯剑自看。他乡逢握手，未觉路行难。开径琅玕满，官贫计未疏。留宾十日酒，垂老一床书。邑里春申旧，文风季札馀。故人多狗监，留赋荐公车。
饮赵文学江阴斋中·其一
作者：曾仕鉴
朝代：明

忆尔谈经处，萧然过吕安。蓬蒿三径没，苜蓿一毡寒。浊酒歌谁和，青灯剑自看。他乡逢握手，未觉路行难。
饮赵文学江阴斋中·其二
作者：曾仕鉴
朝代：明

开径琅玕满，官贫计未疏。留宾十日酒，垂老一床书。邑里春申旧，文风季札馀。故人多狗监，留赋荐公车。
马仲高过宿凤山中赋赠
作者：曾仕鉴
朝代：明

中原聚散怜诸子，就我天涯见汝心。优戏文章轻白眼，死生交态重黄金。枕边牛斗时同把，泽畔鱼龙夜自吟。满地风尘吾亦得，莫伤流水向知音。
马生馆中答陈浔洲
作者：曾仕鉴
朝代：明

卧病文园辙迹稀，经旬萧寺故人依。秋高北雁风难度，夜冷南乌月自飞。鬓短疮痍驱节序，术疏奔走恋庭闱。廿年浪迹空存剑，万事浮云笑典衣。
过端州峡山
作者：曾俊
朝代：明
体裁：五言律诗

六月牂牁涨，涛翻岸欲摇。天分五岭险，山夹一江遥。舟楫沿崖恐，鱼龙吼浪骄。未须贪利涉，吾且候风潮。
寄丘内翰浚
作者：曾僖
朝代：明

东坡过化五百载，此日人中惊见之。人在玉堂天子识，名香琼筦少儿知。海南一佛初出世，天上五星重聚奎。同学故人今老懒，古灵荐稿莫相追。
寄丘深庵
作者：曾僖
朝代：明

晓簪茉莉过丁塔，晚带槟榔去卖油。于今脚踏鸾坡路，回首都门曾记不。
嘲曾双溪卖田买妾
作者：曾僖乡人
朝代：明

卖田买妾人皆笑，四十无儿我独伤。但看山头无主墓，一杯谁肯酹斜阳。
松针
作者：曾元良
朝代：明
体裁：五言律诗

叶叶如针簇，拈来试一思。未妨从制锦，更欲藉砭诗。岁月弥缝老，烟霞点缀奇。涛声馀鼓荡，好辨栋梁姿。
秋柳
作者：曾元良
朝代：明
体裁：七言律诗

俄惊摇落渭城边，怅望遥堤绝可怜。病叶几能禁骤雨，柔条犹自锁寒烟。从教歌院频翻谱，忍见邮亭更折鞭。凄断新霜板桥曲，衰荷相伴晓风天。
白云居肄业
作者：曾光国
朝代：明
体裁：七言律诗

静里原来识性真，蓬莱宫阙理丝纶。山中知己藤萝月，笔底文章草木春。夜半书声惊帝座，窗虚藜火射星辰。白云深卧青云客，时有轻风度北宸。
紫泉次韵·其一
作者：曾光国
朝代：明
体裁：六言诗

凭江预泛蒲觞，醉赋归来夕阳。解愠薰风振振，多情紫水洋洋。
紫泉次韵·其二
作者：曾光国
朝代：明
体裁：六言诗

忘忧一局棋枰，閒来细听啼莺。快睹中流水动，共看曲岸花生。
谢公池
作者：曾光国
朝代：明
体裁：七言律诗

一丘一壑自天生，薄暮兴怀两两行。寒影倒吞凌汉色，水光高浴寿山名。子云作赋添佳句，尚父垂纶遣逸情。桥上好留飞舄迹，莫教春雨叠浸盈。
龙岩山
作者：曾光国
朝代：明
体裁：五言律诗

秋霜才数日，策仗上仙宫。石古生飞虎，岩虚隐老龙。瘦花依径老，醉叶扫阶红。笑引同游去，云深没屐踪。
吊狮子石
作者：曾全
朝代：明
体裁：古风

狮子石，砥中流。苔斑其色，玉白其头。呀然鼻口奇突兀，疑是老人星陨石。借问昔年来州守，官曹折阅伊谁咎。漫将斧凿碎唇牙，石不能言俯其首。冤哉石，谁为伤，时乎时乎亦靡常。何不在阴晴宜都郡，又不在甲乙牛奇章。或庆云生万状，或松风荐微凉。或醉倚柴桑里，或醒步平泉庄。或误饮熊渠羽，或血溅秦鞭殃。于戏石乎人生冤抑自今古，区区一石何足数。君不见汨罗江水泪流深，东门抉目亦而汝。我是山中人，饥将白石煮。漱流枕石二十年，癖在膏肓孰可愈。吊尔石，石自诿，我有钓船长系此。白鸥黄鹤相因依，我醉我眠聊汝尔。谷城山下不须期，正值拂衣归洞时。明月清风分我席，坐对青山忘世机。
太平寺
作者：曾全
朝代：明
体裁：五言律诗

招提依县郭，卓锡自何年。境寂花飞雨，堂空月照禅。随风清磬远，袅雾异香偏。坐久云生袂，真疑谢世缘。
苏仙观
作者：曾全
朝代：明
体裁：七言律诗

百尺楼台千仞山，萦纡石磴踏仙关。白云常宿疏棂外，明月平飞碧树间。鹿傍竹根眠独稳，鹤巢松顶梦应閒。潘园尚有遗踪在，绿韭春风绣石湾。
初秋游西园庵四首
作者：曾受益
朝代：明

梵宇瞻新构，西郊近倚城。烟光连白水，云气接朱明。买地金斯布，飞来锡有情。相欢经始日，喜气满群生。整履游濠上，惊看佛界新。孤园秋自别，双岛鸟归频。只道鱼堪乐，谁知虎亦驯。清风披□至，性地肯留尘。不谓人烟境，莲花涌陆离。香风传径竹，落景碍修枝。酒肆从他市，僧茶屡有施。回心观净理，坐久不知疲。觉苑秋风落，谶筵法鼓传。经声穷夜柝，幡影薄云天。老厌樊笼役，思登彼岸先。何功得愿果，不使笑磨砖。
初秋游西园庵四首·其一
作者：曾受益
朝代：明

梵宇瞻新构，西郊近倚城。烟光连白水，云气接朱明。买地金斯布，飞来锡有情。相欢经始日，喜气满群生。
初秋游西园庵四首·其三
作者：曾受益
朝代：明

不谓人烟境，莲花涌陆离。香风传径竹，落景碍修枝。酒肆从他市，僧茶屡有施。回心观净理，坐久不知疲。
初秋游西园庵四首·其二
作者：曾受益
朝代：明

整履游濠上，惊看佛界新。孤园秋自别，双岛鸟归频。只道鱼堪乐，谁知虎亦驯。清风披□至，性地肯留尘。
初秋游西园庵四首·其四
作者：曾受益
朝代：明

觉苑秋风落，谶筵法鼓传。经声穷夜柝，幡影薄云天。老厌樊笼役，思登彼岸先。何功得愿果，不使笑磨砖。
增江晚渡
作者：曾受益
朝代：明

舟横一苇相江滨，入暮川光更可亲。大地层阴生海峤，青山媚色改松筠。日残睥晲延归客，棹拂波光乱晚津。却笑沙头纷问渡，如何不见独醒人。
游华岩庵二首
作者：曾受益
朝代：明

祥光蔚起照南旻，霓栋辇飞梵宇新。天欲一方开法象，地因六境坐金身。芰荷已报池塘夏，草树犹含乐国春。几载皈依勤两叟，到来此日豁心神。华岩四面绝尘因，坐破蒲团一上人。数亩町畦为事业，几村烟火作芳邻。盘供藻荇青蔬肃，客对荷裳白发新。听法不知天色改，仆夫鞅掌速归轮。
游华岩庵二首·其一
作者：曾受益
朝代：明

祥光蔚起照南旻，霓栋辇飞梵宇新。天欲一方开法象，地因六境坐金身。芰荷已报池塘夏，草树犹含乐国春。几载皈依勤两叟，到来此日豁心神。
游华岩庵二首·其二
作者：曾受益
朝代：明

华岩四面绝尘因，坐破蒲团一上人。数亩町畦为事业，几村烟火作芳邻。盘供藻荇青蔬肃，客对荷裳白发新。听法不知天色改，仆夫鞅掌速归轮。
白云洞
作者：曾君棐
朝代：明

不知云瀑处，隔岭隐轻雷。峭壁排天出，垂虹捲雨来。石床荒积藓，瑶草入流杯。即此堪遗世，山阿多桂材。
浴日亭
作者：曾唯
朝代：明

海外尘区别有天，依稀蓬岛落黄湾。沧溟万里开金镜，羲驭孤轮涌雪山。曝背未能酬壮志，望洋端可洗衰颜。登亭漫兴浑无际，极目扶桑指顾间。
涑川导水行
作者：曾大有
朝代：明
体裁：古风

秦晋分野群相囿川，珍岳贡承平久。皇仁敷化理薰弦，民物熙熙自康阜。作咸润下著箕畴，雪甸琼花颗如斗。汸汸鹾利佐边储，水患年来数非偶。猥予谫陋愧三监，胸中盐铁书何有。旁咨故道决西流，父老前陈已腾口。我家沉灶产青蛙，东里漂庐总龙湫。吁嗟谁办拯溺功，不教邻壑鱼黔首。乃计徒庸程土物，飞檄官胥迅奔走。万杵秋烟废堑完，弱缕沿堤袅新柳。导滞疏湮汇大湖，硗确胡能当击掊。清流拍岸泻黄河，溅沫惊涛铁牛吼。桑泉土艺麦有秋，妇子欣欣馌南亩。会看鹾海凝素英，依依斥卤归穷蔀。司农外府岁计馀，裕国通商谣白叟。作法于贪末弊流，区区桑孔谁其咎。何似清朝榷政平，祖宗立法殊仁厚。随时补弊在臣工，戒事先期岂容后。将来继者富奇策，经略颙看掩予丑。润泽都归画一中，亿万斯年同不朽。
金山晓旭
作者：曾宜勉
朝代：明
体裁：古风

金山何磅礡，屹立东北隅。群峰所宗仰，峻绝凌空虚。曜灵出海底，云雾豁然除。阳木流光彩，阴条畅以舒。上有飞仙迹，飙车接蓬壶。逍遥成大化，治世歌唐虞。
南洲歌
作者：曾屿
朝代：明
体裁：乐府曲辞

南洲春早江蓠生，南洲日长沙鸟鸣。郎君莫向北湖去，不似南洲烟水平。
麻姑山
作者：曾屿
朝代：明
体裁：七言律诗

巳过僧房啜午茶，还从仙客饮流霞。冈缘华子犹名华，谷傍麻姑亦姓麻。荒忽岂知千古事，盘旋真爱野人家。清辉况是中秋近，且就山房驻小车。
庆城寺铁佛联
作者：曾异撰
朝代：明
体裁：联

古佛由来皆铁汉；凡夫但说是金身。
开元寺铁佛殿联
作者：曾异撰
朝代：明
体裁：联

古佛原来皆铁汉；凡夫但说是金身。
雨中怀友人
作者：曾异撰
朝代：明
体裁：七言律诗

独自倚楼独自言，离群白鹤失高原。霏霏有雨似无雨，数数开门难出门。得意诗文看也厌，向明窗几坐如昏。知君此际还相忆，满把黄花立小园。
雨经富阳
作者：曾异撰
朝代：明
体裁：七言律诗

小县飞楼俯驿亭，竹间树杪恣扬舲。溪山病亦开篷看，风雨眠犹剪烛听。永夜潮来江上白，浮岚画入井西青。石尤前路无妨阻，好住严滩问客星。
灵芝
作者：曾敬
朝代：明

乔木风霜饱，擎天雨露新。台隍高藉枕，庐舍旧为邻。夜夜祥光闪，朝朝瑞气屯。北窗薰可卧，秋水乐相亲。忽尔中元届，休哉四皓臻。暗移蓬岛甲，阴植阆园辛。穴破芝敷玉，庭空树剖珍。朱柯扶碧蕊，紫笋托玄筠。初谛犹龙虎，徐看已凤麟。明珠分海错，湛露落河银。五色抽苏秀，九茎传谢薪。甘泉曾咏鬯，函德复歌湮。和气通三界，贞符叶五伦。尧蓂能数日，屈轶可知人。仙质谁俦侣，幽馨自主宾。弹冠今有汉，采药久辞秦。华物锡天宝，奇人降岳申。念渠开圣瑞，愧我塞慈仁。眉宇能勾当，庭阶免蹙频。精华无苇筏，明德实梁津。马应羲河负，龟从禹雒陈。思为若有翼，临履更存身。九万程为徙，八千岁作春。祝釐祈报响，对果敢忘因。
鳌桥钓浪
作者：曾敬
朝代：明

谁筑鲸鲵金背高，跨天双蝀锁波涛。临流若问丝纶手，不钓凡鱼只钓鳌。
九日
作者：曾曰唯
朝代：明

我有好诗一万首，携向人家欲换酒。言辞未拙拙叩门，行行无之虚重九。掀书三径不虚开，一卷陶诗素心友。陶潜篱下采黄花，我不爱花爱五柳。黄花寂静老篱边，杨柳风前大放颠。
冬日山居
作者：曾曰唯
朝代：明

山居不思家，家居山在念。去之秋涉冬，自然看一变。衰柳如燥发，冬荷掀败扇。霜橘罥娟筱，青隐朱颜倩。山菊当花时，欲开不肯先。迟迟殿霜英，寒篱意高狷。严气汰丰条，劲风搜梅箭。心知花未开，绕树日百遍。众木次第疏，林外山渐见。散步草堂前，日日开生面。樵馀寒木乔，暮鸟认巢便。冬月胜秋月，习于山者辨。长病荒酒杯，畏寒远笔砚。添炉撷松子，霜夕鬨茗战。
崇祯庚午九月十九日为陈母八十佳辰其长君子含命某执笔而颂之
作者：曾曰唯
朝代：明

崇祯三年秋，九日风色美。陈子呼我来，烂醉黄花里。语我十日后，介眉酒方酾。吾母若母同，我觞子志喜。曾子闻斯言，感心怀有此。小人有老母，萱庐借湫市。鳏子母下厨，小灶缺爨婢。幼女十三四，未能辨旨否。六十拟称觞，母也徒劳只。是以花甲周，今春废斯礼。陈子与我同，稍能具滫瀡。多我屋一椽，有妇堪酌醴。觞客老瓦盆，伏雌当执豕。松石图一笺，为寿言一纸。登堂称觥者，二三穷知己。贱贫寿其亲，聊复如是耳。富贵不可期，今有其具矣。岂有我辈人，长贫贱而已。我闻大春秋，八十一岁比。八十谓之耋，大年曰童子。无嗟为寿迟，为寿自今始。俟子九鼎养，记年方屈指。
王子催妆诗
作者：曾曰唯
朝代：明

渴蜂忆新叶，未香魂绕丛。有士三十馀，自称曰梁鸿。伸足示月老，乞我一牵红。必得盖代姿，才兼与我同。城市不可得，求之村落中。有女十七八，隐居郭之东。待年读三易，不嫁占春风。王子晚得之，未娶尤情痴。才子矜佳人，卖画买新诗。佳期三月前，嗔我催妆迟。对客指书空，学画八字眉。鸿笔写细翠，老畏不相宜。正月换桃符，招妇贴门楣。正月花笔鲜，邀婿共临池。正月漉春酒，双面沉一卮。正月剪春灯，芙蓉烧并枝。王子乎，催妆之诗题满屋，雪花莺初春睡足。我方别子出门去，春江明花照独宿。
癸酉春送杨君雨人北上
作者：曾曰唯
朝代：明

杏雨香春江，柳花上行李。立马一书生，感时涕江涘。握手访中原，茫茫不可视。今上古武丁，鼎铛缺双耳。大川棹腐楫，劲弦控挠矢。翰林养相望，棋枰酒杯底。何不习吏事，而但讨文史。言官无大谏，徒取圣听鄙。是以越职言，或从小臣起。大学古成均，诸生与胄齿。今为鬻爵肆，群蚁奔羊市。高皇重积分，中兴复古始。司成冢宰争，王言若置屣。嗟古举贤良，选择励廉耻。晁贾公孙文，犹云累科举。胡乃名世才，时艺斯焉取。孔孟虽皇皇，亦当事训诂。而况帖括中，安得伊与吕。安石乱天下，种毒今未已。记诵欺主司，田宅遗孙子。大车誇闾巷，竿牍害乡里。养士三百年，功效如是止。齐寇比帝京，寒齿附唇比。困兽思决藩，恐其渡辽水。西贼秦抵燕，较齐稍缓尔。亦畏走北胡，二寇互表里。即我粤海中，大鲸相衔尾。百城一参戎，犄角将何以。墨牧嚼人骨，大吏倒贤否。清惠被弹文，交章荐狼豕。犯怒长官邪，乃云肃网纪。虽不非大夫，亦当计桑梓。子昔感神京，帝栋础则圮。万虏城下薄，无人应拊髀。天子自登陴，朋分挠国是。寄书太息言，天下事如此。以致圣主疑，有臣不敢恃。大镇工户曹，中官坐协理。主既疑益深，臣乃化绕指。间有谔谔然，千人而一士。此行又三岁，抱膝熟摩揣。努力经世务，明明天子使。若乃逢年事，其道在故纸。黄口拾进贤，沾沾亦自喜。得之不必才，况子已才美。何事立春江，喃喃话知己。
访友久居山中将归阻雨
作者：曾曰唯
朝代：明

主人留客勤，更倩山作主。犹恐客不留，益以潇潇雨。客一而主三，岂复有去理。况我留更易，无援亦自止。此主兼此客，山中过岁矣。失意过友生，篮舆百馀里。出门谓家人，十日之游耳。生平耐作客，濡滞无远迩。即我与我期，自疑未必尔。往往订日归，不信于妻子。果尔秋徂冬，牵挽方未已。固云我好游，一半为地主。一半恋山中，一半滞病里。一半待梅花，一半阻风雨。其始则乘兴，兴尽终复始。谓近不当游，游孰过于此。
访友久居山中将归阻雨·其一
作者：曾曰唯
朝代：明

主人留客勤，更倩山作主。犹恐客不留，益以潇潇雨。客一而主三，岂复有去理。况我留更易，无援亦自止。此主兼此客，山中过岁矣。
访友久居山中将归阻雨·其二
作者：曾曰唯
朝代：明

失意过友生，篮舆百馀里。出门谓家人，十日之游耳。生平耐作客，濡滞无远迩。即我与我期，自疑未必尔。往往订日归，不信于妻子。果尔秋徂冬，牵挽方未已。固云我好游，一半为地主。一半恋山中，一半滞病里。一半待梅花，一半阻风雨。其始则乘兴，兴尽终复始。谓近不当游，游孰过于此。
读两生艺
作者：曾曰唯
朝代：明

词赋壮夫羞不为，而况区区事训诂。英雄气短无奈何，一半从今半学古。史迁班固大文章，缩足偻行循八股。安排虫臂削鼠肝，焉用丈夫力如虎。三百年来王制严，糊目经生无所睹。青苗剜目未糊心，不过当时小民苦。帖括封锢天下士，甚于坑焚王介甫。志士强颜负起衰，区区聊复齐变鲁。我今屈曲鬓成丝，安置此身何处所。一时出处千古名，二者计之去十五。老牛局蹐观快犊，两生奇文灯下读。喑哑叱咤亦足豪，颖脱而出定可卜。
读曲歌
作者：曾曰唯
朝代：明

欢意如灯花，引人不成卧。相对恨无油，明明心易过。双烛铁作心，难烧霜夜永。一边心难明，一边心易冷。
读曲歌·其一
作者：曾曰唯
朝代：明

欢意如灯花，引人不成卧。相对恨无油，明明心易过。
读曲歌·其二
作者：曾曰唯
朝代：明

双烛铁作心，难烧霜夜永。一边心难明，一边心易冷。
读魏武诗
作者：曾曰唯
朝代：明

其人为霸则有馀，其诗为帝非不足。大风之歌秋风辞，视之魏武竹弟肉。数千年来魏及唐，杜甫曹操相低昂。白也慷慨孙郎比，东西争帝将雁行。虎踞龙盘天子气，魏曹终有并吞势。少陵野老目无之，大声不背引车避。
赠大司农毕老公祖
作者：曾曰唯
朝代：明

锦衣当昼游，冥鸿羡元老。名哲澄灵襟，保身机独早。纶綍稠叠颁，宁比归来好。钧竿风雨收，惊涛一线扫。东鲁山色秾，可以狎绮皓。束公扶天手，林泉属幽讨。美哉喉舌司，荥旋亦奇造。
赠楚荆医人张达可
作者：曾曰唯
朝代：明

荆州自古英雄地，楚有儒者荆门至。尽读人间未见书，轩辕素问资游戏。我非杜老年未衰，长年高枕亦病肺。当其气激火焱时，有似三分互鼎沸。盘胸扼吭据孙吴，心腑之间角操备。火攻水战策纷然，诸葛周郎竟谁是。楚人谈笑立奇功，一剂排之水火济。伐病居然当大敌，掷却方书出奇计。驱使草木如驱人，参苓俱带英雄气。
送病
作者：曾曰唯
朝代：明

病人蠢如虱，稍能动与食。坐起项领曲，梳头腰脊直。一茗三升汗，一饭十回息。隐几坐犹疲，偃卧眠不得。有时试伸步，扶杖倚床立。心痒聊开卷，揭书指无力。撰著既不能，又好弄纸笔。心知荷扇香，嚏者见空碧。闻有客在门，倩人代款揖。见说月夕佳，纸窗穴一隙。漏月在床头，又畏风入室。病中思所嗜，客身谁知癖。主人虽细询，告之不敢悉。问药与勘方，明明知无益。聊复尝试之，几幸万之一。病乎归去来，汝于我为客。主既不汝留，胡为君我即。吾未如之何，移文劝他适。
醉中放歌寄某友
作者：曾曰唯
朝代：明

海天寒馆霜作威，指冠短发不受吹。老生未肯自称老，知我已非少年时。君少于予才二岁，四十封拜亦已迟。况俱失路乡里中，子犹豪健吾已衰。丈夫不能与世选，喙长三尺何处开。蹙缩眼眶髡须眉，我学蝇声控舌语，世人听之曰太奇。我欲作贼，贼不可为。我欲登仙，肉重难飞。我将为今世之文士，今世之文，观者举肥，作者救饥，琐尾而不可垂。茫茫千八百年间，龙门大笔继者谁。英雄腌杀醋瓮底，神龙失水乃令醯鸡欺。白登铁城困龙隼，不藉巾帼难解围。我今骑王半山之拄杖，借朱夫子之门搥，望门敲砖拙言辞。吁嗟乎，目长的短，矢柱正移。乞巧柳子，送穷退之。送之不去乞不来，七尺一半土中埋。谈深不觉歌莫哀，尊中酒空泪满杯。明朝观海共登台，百尺天门眼好开。酒坐莫有少年客，白头先生狂不得。
麦熟歌
作者：曾曰唯
朝代：明

谁家儿，矜狂痴。朝也书，暮也诗。贮粟瓶，蛛交丝。鼠子移家住瓮底，妇呼何怒儿苦饥。孔孟饥冻之嚆矢，开箱索卷欲焚之。妇无悲，儿无啼。阿翁释卷学灌畦，南山绿浪麦离离。老雉谷谷呼晨炊，三月正当麦熟时。小麦满筐，大麦满箕，小麦酿酒大麦麋。麦槁燃薪麦寔米，蒸黍燥脾烹伏雌。全身浩荡没酒池，妇歌呜呜儿跳嬉。妇媚其士儿呼爹，老农之乐今乃知。呜呼噫嘻，老农之乐今乃知。早不负耜事镃基，谆谆然孔氏之学而。
大庾岭路
作者：曾望宏
朝代：明
体裁：七言绝句

雄人共怨曲江公，何似当年路不通。苦暑苦寒还苦饿，长担官货血肩红。
奉贺皇子百日
作者：曾朝节
朝代：明
体裁：七言律诗

百日欣逢睿节新，群臣朝贺属芳辰。云中凤辇来王母，日表龙颜识圣人。瑞气正浮三殿晓，欢声齐动六宫春。愿将多寿多男祝，岁岁年年献紫宸。
次韵
作者：曾朴
朝代：明

阖闾冢上见新城，无复游人载酒行。山雉听经依塔影，树鸦争食乱钟声。剑池龙去泉空冽，茶灶僧闲火独明。我欲投簪营小隐，佛香终日祝升平。
三月二十日舟次开河同胡祭酒邹侍讲登岸散步长林旷野中桑麻蓊然因至田家各赋一诗而去
作者：曾棨
朝代：明
体裁：古风

芳晨霭新霁，弭楫长河曲。眷兹丘园趣，褰裳涉平陆。郊原渺空旷，伫望舒远目。村中夜来雨，土脉膏且沃。茆庐鸡犬静，日出烟树绿。牛羊放平野，隔水见樵牧。麦凉雉初雊，桑突蚕已浴。老农多欢颜，生事亦云足。偶兹一留憩，幽境惬所欲。仆夫戒前征，迤逦出林麓。缅怀尘外踪，于焉恣游瞩。
东华门内新馆初成入直有作
作者：曾棨
朝代：明
体裁：七言律诗

东华楼观郁岧峣，高阁新成抗碧霄。秘府图书金作匮，御沟流水玉为桥。草分翠色承殷辂，鸟哢歌声和舜韶。愧直几回清坐久，隔帘时有御香飘。
中秋宴集
作者：曾棨
朝代：明
体裁：七言律诗

乘月归来散玉珂，又惊佳节客中过。清光初上金銮殿，素影先澄太液波。万里关河秋气迥，九秋风露夜凉多。广寒有路知天近，曾听霓裳第一歌。
二十一日发汶上马惊失坠损伤有旨留济宁疗病水路回京寓宿城东铁塔寺消闷赋此录谢王蒋二太守明会上人·其一
作者：曾棨
朝代：明
体裁：五言律诗

因病辞天仗，行寻宝殿开。六龙扶辇去，五马驾车来。落井多因酒，沿流欲度杯。承恩方疗疾，候吏为相催。
二十一日发汶上马惊失坠损伤有旨留济宁疗病水路回京寓宿城东铁塔寺消闷赋此录谢王蒋二太守明会上人·其二
作者：曾棨
朝代：明
体裁：五言律诗

寂历孤城外，高楼戍鼓鸣。叶声霜后落，鹊影镜中行。一榻禅房静，孤灯客思清。疏钟一百八，犹似上阳声。
云锦屏
作者：曾棨
朝代：明
体裁：古风

阳乌晓浴沧溟水，九野曈昽曙光起。照见匡庐云锦屏，九叠晴开碧云里。山中有客才且贤，结庐正在云屏边。丹崖翠壁递隐见，红霞碧雾相连延。朅来游宦牵缨冕，云锦迢峣望中远。准拟相从南斗傍，挂笏閒看未应晚。
五月六日赐观西湖
作者：曾棨
朝代：明
体裁：七言律诗

玉珂龙影出长楸，诏许西湖揽辔游。云气连山常带雨，风声度壑迥疑秋。树含飞翠沾衣湿，泉作垂虹绕涧流。中使淹留归向晚，水纹轻漾采莲舟。
五老峰
作者：曾棨
朝代：明
体裁：古风

庐山高哉倚穹昊，中有五老峰更好。苍然屹立开辟初，后此巉岩尽称老。凭谁削出金芙蓉，黛光半落青天中。东南培塿不可数，环绕只与儿孙同。我生几度过湖曲，五老容颜相见熟。安得庞眉住此山，偃仰峰头号为六。
冬日扈从猎龙山同游牛首山佛窟寺和胡学士韵
作者：曾棨
朝代：明
体裁：七言律诗

数声清磬远微微，始觉尘踪到此稀。僧向定时闻叶落，客从游处见云归。佛居华藏那营窟，心会真乘即悟机。赐得宫袍新制锦，未应还羡五铢衣。
冬日扈从还南京随驾出丽正门马上作
作者：曾棨
朝代：明
体裁：古风

朝随六龙驾，远别黄金台。万乘出都门，旭日净浮埃。翠华正飞扬，玉辇从天回。羽林罗猛士，夹道驰云雷。回首望玉京，城阙何壮哉。海水向东流，西山郁崔嵬。上有五色云，垂辉映蓬莱。壮游惬周览，欲去仍迟回。策马天仗间，夙昔长追陪。古来词翰臣，岂但邹与枚？至今百世下，声誉扬九垓。
凉风篇
作者：曾棨
朝代：明
体裁：古风

凉风日夕至，商候凄以清。逶迤起原陆，散漫薄檐楹。噫气忽奋激，呼吸相斗争。捲地泻奔涛，撼空轰怒霆。如驰昆阳骑，若溃淮淝兵。云雾为之晦，山岳若就倾。岂伊长养节，遂与肃杀并。草木自黄落，鸿雁复南征。顾兹动植微，感触如有情。起坐待明月，援琴写秋声。
别弟宪副鼎
作者：曾棨
朝代：明
体裁：七言律诗

莫向尊前唱渭城，老来离别最伤情。江南渺渺孤舟梦，岭外迢迢万里程。骢马晓嘶霜气肃，鳄鱼夜徙海潮平。到时应及春初候，先报京华白发兄。
北斗篇
作者：曾棨
朝代：明
体裁：古风

昔我住江南，有斗维北悬。及兹正幽蓟，如在北斗边。地理虽异域，象纬宁有迁。感此夜无寤，起行望青天。仰视北斗光，珠玑灿相联。伊谁柄斯揭，从容居帝前。元气妙斟酌，调和不容偏。四时皆顺序，万物安自然。踌躇风露下，中情曷由宣。天道本幽默，谁能问穹玄。
南浦飞云
作者：曾棨
朝代：明
体裁：七言律诗

悠悠片影楚江涯，漠漠轻阴傍钓家。乍逐渚烟笼草色，还随滩月隐芦花。风吹暝霭收残雨，日绚晴晖带落霞。几度雁归迷宿处，数声嘹唳隔寒沙。
即事
作者：曾棨
朝代：明
体裁：七言绝句

片片飞花逐水流，伤春何处最多愁。红妆独倚阑干立，望尽征帆不下楼。
同李允周司谏游天界寺和邹侍讲韵
作者：曾棨
朝代：明
体裁：七言律诗

独爱山居在上方，深幽浑似远公房。客留丈室同挥麈，僧饭胡麻独据床。贝叶经翻频说偈，莲花漏滴静焚香。何时更约携琴去，閒对青松坐晚凉。
同襄城伯李公被命先还南京舟中奉简
作者：曾棨
朝代：明
体裁：七言律诗

曾于玉帐识先公，此日乘舟李郭同。两叶金貂承雨露，三秋画鹢驾天风。谢玄瞻气堪摧敌，班勇军声屡破戎。自是将门多俊杰，坐谈韬略满胸中。
吕梁洪
作者：曾棨
朝代：明
体裁：古风

洪流昔怀襄，区域信茫昧。斯民靡宁居，婴此昏垫害。吕梁塞冲波，滔天势横溃。怒霆斗铿訇，飞瀑泻澎湃。神哉夏先后，敷理乘四载。沛然导东注，下与百川会。造化有设险，惟此乃其最。扁舟□奔流，涉历今已再。水师身手捷，径渡良足快。缅怀胼胝劳，遗迹远犹在。伟兹疏凿功，万世终永赖。
喜萧时中状元及第
作者：曾棨
朝代：明
体裁：七言律诗

绣衮曾抡宝殿魁，庐陵文运喜初回。九重天上承恩渥，八十人中识俊才。蠹简几年窥夜雪，龙门一日动春雷。行人若向青原望，定有虹光烛上台。
夏日即事·其一
作者：曾棨
朝代：明
体裁：七言绝句

茅亭潇洒树阴中，曲曲疏棂面面风。树色似烟花似火，石榴开遍几枝红。
夏日即事·其三
作者：曾棨
朝代：明
体裁：七言绝句

雨苗烟蔓绿交加，瓠叶低垂豆著花。日晚呼童开后圃，旋薙畦草种秋瓜。
夏日即事·其二
作者：曾棨
朝代：明
体裁：七言绝句

房栊如水午阴清，六月凉生白纻轻。院落昼閒人语静，万条垂柳一蝉鸣。
天厩神兔歌
作者：曾棨
朝代：明

天厩名马不易得，凤臆龙鬐秋兔色。圉官厮养十载余，云昔来自朝鲜国。想当此马初生时，蛟龙降精雷雨垂。房星夜堕水尽赤，云雾下绕灵风吹。雄姿逸态真神骏，踠促蹄高双耳峻。目光夹镜炯方瞳，汗血流珠腻红晕。朝鲜得此不敢骑，覆以黄毡献赤墀。乃知天厩尽龙种，如此万匹皆权奇。令晨鞲出迥殊绝，扈从銮舆自超越。朝趋远蹴交河冰，夕秣骄嘶蓟城月。君不见骅骝肃霜古亦多，老不一试将奈何。驽骀无力枉蹀躞，俗马有肉空嵯峨。平生怜尔独遭遇，绣勒金鞍照琼署。相期慎保不凡姿，万里长随六龙驭。
天厩神兔歌
作者：曾棨
朝代：明

永乐七年春二月，余以扈从北巡，给赐内厩兔色马一匹，盖朝鲜所贡也。神骏超越，异于凡马，经数千里若有余力。予闻古良马有赤兔之名，故作《神兔歌》以赞之。天厩名马不易得，凤臆龙鬐秋兔色。圉官厮养十载余，云昔来自朝鲜国。想当此马初生时，蛟龙降精雷雨垂。房星夜堕水尽赤，云雾下绕灵风吹。雄姿逸态真神骏，踠促蹄高双耳峻。目光夹镜炯方瞳，汗血流珠腻红晕。朝鲜得此不敢骑，覆以黄毡献赤墀。乃知天厩尽龙种，如此万匹皆权奇。令晨鞲出迥殊绝，扈从銮舆自超越。朝趋远蹴交河冰，夕秣骄嘶蓟城月。君不见骅骝肃霜古亦多，老不一试将奈何。驽骀无力枉蝶躞，俗马有肉空嵯峨。平生怜尔独遭遇，绣勒金鞍照琼署。相期慎保不凡姿，万里长随六龙驭。
太液晴波
作者：曾棨
朝代：明
体裁：七言律诗

灵沼溶溶淑气回，玉泉初暖碧如苔。风回鳌背山光动，日照龙鳞镜影开。飞鸟惯随仙仗过，游鱼偏识翠华来。愿倾池水成春酒，添进南山万寿杯。
夹沟
作者：曾棨
朝代：明
体裁：七言绝句

东风吹暖柳丝柔，十里青山绕夹沟。马上逢人相借问，计程两驿到徐州。
奉和胡祭酒雪竹之作
作者：曾棨
朝代：明
体裁：七言律诗

雪深庭竹曙光寒，覆叶凝梢冻不乾。清响入林摇玉佩，素花飘径点琅玕。未须鹤氅扶筇去，已胜龙沙仗节看。莫向樽前栽玉笛，梅花吹落满长安。
姚少师所藏八骏图
作者：曾棨
朝代：明

周家八马如飞电，夙昔传闻今始见。锐耳双分秋竹批，拳毛一片桃花旋。肉鬃叠耸高崔嵬，权奇知此真龙媒。霜蹄试踏层冰裂，骏尾欲掉长飙回。瑶池宴罢归来早，络月羁金照京镐。紫鞚飞时逐落花，雕鞍解处眠芳草。由来骏骨健且驯，弄影骄嘶不动尘。有时渴饮天津水，五色照见波粼粼。圉官骑来难久驻，饮向春流最深处。珠衔宝勒不敢疏，直恐飞腾化龙去。古来善画韦与韩，此画岂同凡马看。人间造次不可得，苜蓿秋深烟雨寒。
姚少师所藏八骏图
作者：曾棨
朝代：明

周家八马如飞电，夙昔传闻今始见。锐耳双分秋竹批，拳毛一片桃花旋。肉鬃叠耸高崔嵬，权奇知此真龙媒。霜蹄试踏层冰裂，骏尾欲掉长飚回。瑶池宴罢归来早，络月羁金照京镐。紫鞚飞时逐落花，雕鞍解处眠芳草。由来骏骨健且驯，弄影骄嘶不动尘。有时渴饮天津水，五色照见波粼粼。圉官骑来难久驻，饮向春流最深处。珠衔宝勒不敢疏，直恐飞腾化龙去。古来善画韦与韩，此画岂同凡马看。人间造次不可得，苜蓿秋深烟雨寒。
寄赠萧仲琏兄弟
作者：曾棨
朝代：明
体裁：七言律诗

家临花县郭西偏，往日交游二十年。夜雨细论徐孺榻，春云长染薛涛笺。璚箫凤下疑双璧，银汉乌飞记八砖。早晚南天鸿北向，阳春应有寄来篇。
寄赵公复
作者：曾棨
朝代：明
体裁：七言律诗

江上梅花映酒卮，别来还忆十年时。银床碧水陈遵辖，玉笥青山谢朓诗。湖海旧游心尚在，风霜暮景鬓先衰。两京迢递书难寄，况未逢秋雁到迟。
寒夜曲
作者：曾棨
朝代：明
体裁：古风

铜山泣露宫虬咽，鱼钥金寒烱微月。十二楼台凝夜光，青娥踏天作飞雪。鲛人凿冰出海底，海阔冰坚愁坠指。风刀剪断朔云飞，万户沈沈一泓水。貂裘无煖红烛灭，八尺青绫已如铁。兰麝香销冷画屏，梦破秦楼肌玉裂。龙鳞差差沟水绕，银床无声金井悄。睥睨鸦啼曙色分，起听琼签报天晓。
居庸叠翠
作者：曾棨
朝代：明
体裁：七言律诗

重关深锁白云收，天际诸峰黛色流。北枕龙沙通绝漠，南临凤阙壮神州。烟生睥睨千岩晓，露湿芙蓉万壑秋。王气自应成五采，龙文长傍日光浮。
已亥除夜作
作者：曾棨
朝代：明
体裁：七言律诗

年年客里逢除夕，此夕金台岁又除。爆竹屡喧清坐久，梅花初献半酣馀。春回蓟北看新历，家在江南忆远书。奏赋末能叨扈跸，独怜多病似相如。
庚寅元夕午门侍宴观灯
作者：曾棨
朝代：明
体裁：五言律诗

紫禁疏鱼钥，彤庭结绮楼。星河临太液，歌吹绕皇州。皓月明仙仗，华灯映綵旒。清时多乐事，长得奉宸游。
彭蠡湖
作者：曾棨
朝代：明
体裁：古风

西江众流汇彭蠡，一色瀰漫天接水。云消极浦镜光平，风捲云涛雪山峙。春流拍空浩渺茫，气吞七泽含三湘。晴影遥连洞庭阔，黛光倒浸庐山长。我昔扬帆泛烟浪，贝阙鲛宫俨相向。拾得骊龙颔下珠，夜夜清光满湖上。
徐亭烟树
作者：曾棨
朝代：明
体裁：七言律诗

东湖老树拂晴云，树里空亭识聘君。莺啭绿阴初过雨，鸦啼凉影半斜曛。谁悬木榻延高士，空致生刍吊古坟。千载高风遗像在，令人俛仰挹清芬。
得周编修书兼柬两京诸同年
作者：曾棨
朝代：明
体裁：七言律诗

别离易久觉情疏，旅舍幽閒叹索居。远客每劳千里梦，故人初寄一行书。满城山色晴云外，近海潮声过雨馀。禁里昔年同学者，班扬文字竟何如。
德州
作者：曾棨
朝代：明
体裁：七言律诗

幔城初解向朝暾，霜冷重裘晓未温。小邑有城皆垒土，荒原无地可通村。邮亭过客频询路，茆屋迁民久下屯。此去景阳州不远，建牙鸣鼓是营门。
忆别
作者：曾棨
朝代：明
体裁：七言绝句

一家去住两关情，行李萧然又出京。记得别时寒食后，断烟残雨石头城。
扈从幸天寿山
作者：曾棨
朝代：明
体裁：七言律诗

祥云五彩护长陵，地志深符郭璞经。千涧尽通沧海白，诸峰遥入蓟门青。星临仙仗知天近，云拥鸾舆识地灵。此处经营时驻辇，几回清跸到岩扃。
扈驾过茌平逢刘主簿
作者：曾棨
朝代：明
体裁：七言律诗

雪消沙暖净无尘，翠辇经过辙迹新。画戟雕戈晴照日，绣帷黄幄暗生春。滥陪仙跸承恩厚，远愧甘泉献赋频。莫笑凤鸾栖枳棘，盛时须待展经纶。
扬州
作者：曾棨
朝代：明
体裁：七言绝句

翠裙红烛坐调笙，一曲娇歌万种情。二十四桥春水绿，兰桡随处傍花行。
投书渚
作者：曾棨
朝代：明
体裁：七言律诗

争传皂盖赴洪州，锦字泥缄托去舟。懒与世人通契阔，任随流水自沈浮。万金杳杳沦波底，一棹翩翩出石头。却笑空函犹自达，当时谁作置书邮。
敦煌曲
作者：曾棨
朝代：明
体裁：古风

吐蕃健儿面如赭，走入黄河放胡马。七关萧索少人行，白骨战场纵复横。敦煌壮士抱戈泣，四面胡笳声转急。烽烟断绝鸟不飞，十一年来不解围。传檄长安终不到，借兵回纥何曾归。愁云惨淡连荒漠，卷地北风吹雪落。将军锦鞯暮还控，壮士铁衣夜犹著。城中匹绫换斗麦，决战宁甘死锋镝。一朝胡虏忽登城，城上萧萧羌笛声。当时左衽从胡俗，至今藏得唐衣服。年年寒食忆中原，还著衣冠望乡哭。老身幸存衣在箧，官军几时驰献捷？
新秋有怀和时彦韵
作者：曾棨
朝代：明
体裁：五言律诗

天外凉风起，浮云似水流。银河初转夕，珠斗迥移秋。凯奏边城净，寒惊旅客愁。人情同社燕，休恋异乡楼。
新馆内直
作者：曾棨
朝代：明
体裁：七言律诗

华馆深沉直禁闱，彩甍丹碧焕翚飞。上林万树连西掖，北极诸星拱太微。绕砚龙香裁诏罢，隔帘莺语退朝归。应知几度青绫夜，月转金茎露满衣。
旅怀
作者：曾棨
朝代：明
体裁：七言绝句

十年京国鬓潇潇，蓟北江南万里遥。家去浔阳犹尚远，莫将音信托寒潮。
早发阜城
作者：曾棨
朝代：明
体裁：五言律诗

霜薄晓寒轻，挥鞭出阜城。金吾收后队，骠骑布前营。夹道天香散，连村火炬明。尘沙随处起，奈此朔风行。
春思
作者：曾棨
朝代：明
体裁：七言律诗

莺啼燕语画楼东，丽日轻云护绮栊。香篆暖飘烟缕碧，花房晴滴露珠红。缠绵客思王孙草，摇荡春光少女风。暗想多情惟落絮，时时飞入绣帘中。
望岳
作者：曾棨
朝代：明
体裁：五言律诗

昔诵少陵诗，今观岱岳奇。青连齐鲁迥，势压华嵩危。云雾通三岛，乾坤绕四陲。何时上高顶，细读汉唐碑。
杏林
作者：曾棨
朝代：明
体裁：古风

董仙昔日家何处，云在芙蓉峰下住。当时种杏尽成林，岁岁开花千万树。药炉九转成丹砂，乘云飞上太清家。回看杏树宛如昨，东风处处蒸红霞。春云压地花围屋，秋日连山虎收谷。却笑苏耽橘井泉，一酌寒流不堪掬。
楼山风木图为山西佥宪余丈题
作者：曾棨
朝代：明
体裁：古风

楼山有木风乱鸣，南枝北枝多悲声。萧飕乍疑崖籁发，汹涌忽讶波涛惊。知君先坟在山麓，忍听坟头风撼木。秋声动地心欲摧，夕响穿林泪盈掬。翻思昔日奉慈亲，甘旨未备家长贫。只今得禄亲已逝，虽欲养志无由伸。绣衣骢马外台客，光华满路何辉赫。写得楼山风木图，一度摩挲一凄恻。看图有尽意不穷，楼山有木木有风。斯木可伐风可息，惟有孝念无时终。
正旦后送兵部尚书赵公还镇
作者：曾棨
朝代：明
体裁：七言律诗

总戎司马旧春官，坐镇边陲众自安。双阙朝元瞻御扆，六州行部驻雕鞍。履声暂待金门漏，旆影还冲玉塞寒。明到关城多暇日，好将佳句寄朝端。
殿试诗
作者：曾棨
朝代：明
体裁：七言律诗

晓开三殿降丝纶，衮冕临轩策小臣。红烛影催金阙曙，紫霞香泛玉壶春。云霄九万扶摇近，礼乐三千制作新。浅薄未能宣圣德，愿歌棫朴播皇仁。
浴仙池
作者：曾棨
朝代：明
体裁：七言律诗

不向瑶池醉锦筵，却从下界戏清涟。冰壶影浸芙蓉露，玉镜香涵翡翠烟。白鹤已随仙骨化，青娥长得世人怜。春来水面浮萍发，犹似灵风坠翠钿。
海子桥
作者：曾棨
朝代：明
体裁：七言律诗

鲸海遥通一水长，沧波深处石为梁。平铺碧甃连驰道，倒泻银河入苑墙。晴绿乍添垂柳色，春流时泛落花香。微茫迥隔蓬莱岛，不放飞尘入建章。
涿鹿道中
作者：曾棨
朝代：明
体裁：五言律诗

远树孤城出，高原四望遥。山从平地起，雪到暮春消。细草承雕辇，垂杨拂御桥。愁连易水上，风色正萧萧。
淮南舟中
作者：曾棨
朝代：明
体裁：五言律诗

远戍鸡声晓，遥堤柳色浓。断云京口树，残月广陵钟。箫鼓官船发，图书御宝封。朝臣多扈从，冠佩日相逢。
清凉寺
作者：曾棨
朝代：明
体裁：古风

久怀招提游，偶此得寻访。岩峦通沓蔼，阑槛俯虚旷。飞花出洞中，古柏阴池上。欲识双青龙，变化亦何状。
游崇真万寿宫因访葛太常
作者：曾棨
朝代：明
体裁：七言律诗

崇真宫阙禁城东，旧住真人向此中。凤去缑山虚夜月，鹤归华表怨秋风。飞花入户丹房静，古木垂萝碧殿空。此处忽逢勾漏令，将因暇日问参同。
湖上
作者：曾棨
朝代：明
体裁：五言绝句

侬家湖水上，水绿照蛾眉。自惜容华好，年年怨别离。
澹台墓
作者：曾棨
朝代：明
体裁：七言律诗

闻道南游竟不回，城门题字有澹台。楚乡耆旧留遗迹，鲁国衣冠识俊才。庙貌千年存俎豆，旅坟三尺翳蒿莱。斩蛟毁璧真奇事，青简流传莫谩猜。
灌婴城
作者：曾棨
朝代：明
体裁：七言律诗

章江南面有荒城，千载犹传汉将名。狐宿断垣春草合，鸦啼古堞暮烟生。风云暗想精灵聚，茅土长垂竹帛荣。独有离离霜后树，还如赤帜绕行营。
烛
作者：曾棨
朝代：明
体裁：七言律诗

曾于鸿宝识神方，长送清晖入洞房。心到成灰辞绮席，花如吐艳照红妆。画屏掩月兼秋冷，紫陌朝天杂曙光。几度似应怜远别，向人深夜泪成行。
牡丹灯
作者：曾棨
朝代：明
体裁：五言律诗

剪綵制姚黄，根株异洛阳。银灯添国色，宝篆借天香。富贵同金谷，光辉到玉堂。不须劳羯鼓，烂漫过年芳。
玄兔
作者：曾棨
朝代：明

传闻三穴久储精，日啖玄霜异质成。八窍总含苍露湿，一身斜亸黑云轻。行来青锁应难觅，立向瑶阶却尽惊。自是太平多瑞物，愿随毛颖咏干城。
玄兔
作者：曾棨
朝代：明

传闻三穴久储精，日啖玄霜异质成。八窍总含苍露湿，一身斜軃黑云轻。行来青锁应难觅，立向瑶阶却尽惊。自是太平多瑞物，愿随毛颖咏干城。
玉泉垂虹
作者：曾棨
朝代：明
体裁：七言律诗

跳珠溅玉出岩多，尽日寒声洒碧萝。秋影涵空翻雪练，晓光横野落银河。潺湲旧绕芙蓉殿，滉漾遥通太液波。更待西湖春浪阔，兰桡来听濯缨歌。
琼岛春云
作者：曾棨
朝代：明
体裁：七言律诗

自是蓬莱第一峰，彩云千叠映芙蓉。隔窗暝锁花枝湿，绕殿晴添柳色浓。影度仙岩常带雨，光浮御苑尽成龙。絪缊不独随天仗，更共祥烟护九重。
癸巳三月十三日扈从之北京舟发石城门外赋呈同行诸公
作者：曾棨
朝代：明
体裁：古风

石城天设险，虎踞壮皇州。策马出都城，驾言从豫游。万乘宿严驾，先期戒行舟。龙骧载图籍，虎士罗戈矛。日出箫鼓鸣，中流发棹讴。两京何巍巍，山川郁相缪。陜云迈炎汉，洛下媲成周。龙飞符景运，龟食叶神谋。煌煌万世业，宝历承天休。顾惭樗散姿，厕迹英俊流。献替谅无补，愧兹恩宠优。鸣銮济汾水，联佩上瀛洲。永言葵藿心，庶以扬徽猷。
白莲
作者：曾棨
朝代：明
体裁：七言绝句

太液澄波濯素容，玉衣垂影水晶宫。月明无处寻颜色，只信香飘十里风。
禁中对雪
作者：曾棨
朝代：明
体裁：七言律诗

禁城飞雪向严冬，积素凝华绚九重。内苑茏葱璚作树，西山崷崒玉为峰。光连紫陌迷朝骑，色晃彤楼促晓钟。欲向丰年歌此曲，郢中词客可能容。
秋日扈从猎龙山游牛山佛窟寺和胡学士韵
作者：曾棨
朝代：明
体裁：七言律诗

古鼎沈烟一缕微，绀园宝地世尘稀。风檐鸟避铃声过，石洞龙随雨气归。閒对佛灯知幻影，偶闻僧语识禅机。祗因坐久天香度，无数云花乱点衣。
章江晓渡
作者：曾棨
朝代：明
体裁：七言律诗

月落西山欲曙天，渡头人语古城边。钟声杳霭临江戍，帆影参差隔浦船。几处蘼芜深夕露，万家杨柳亸晴烟。年年过客频来往，谁向东流叹逝川。
绳金塔
作者：曾棨
朝代：明
体裁：七言律诗

地藏舍利隐金绳，百尺浮屠试一凭。云里高标惊过客，月中孤影伴残僧。风传铃铎和朝梵，星绕阑干杂夜灯。向夕始知临眺久，苍苍烟树入钟陵。
维扬怀古
作者：曾棨
朝代：明

广陵城里昔繁华，炀帝行宫接紫霞。玉树歌残犹有曲，锦帆归去已无家。楼台处处迷芳草，风雨年年怨落花。最是多情汴堤柳，春来依旧带栖鸦！
维扬怀古和胡祭酒韵
作者：曾棨
朝代：明
体裁：七言律诗

广陵城里晋繁华，炀帝行宫接紫霞。《玉树》歌残犹有曲，锦帆归去已无家。楼台处处惟芳草，风雨年年自落花。古往今来多少恨，只将哀怨付啼鸦。
美安州知州刘孟雍借掌龙溪
作者：曾棨
朝代：明
体裁：七言律诗

拜命曾闻领一州，邑民今喜寇恂留。枫宸候晓双凫去，花县行春五马游。山郭烟岚长满市，海天风雨迥疑秋。悬知劝课耕桑日，处处儿童识故侯。
胡祭酒宅饮蒲萄酒席上作
作者：曾棨
朝代：明
体裁：七言律诗

蒲萄新酿出凉州，对此还思博望侯。马乳香分银瓮暖，骊珠光泻玉壶秋。绮筵夜醉频烧烛，锦帐春生罢拥裘。翻笑老农耕作苦，年年种秫满西畴。
舟中杂兴和王修撰时彦韵
作者：曾棨
朝代：明
体裁：五言律诗

野迥霏微霭，川长澹落晖。犊驯浮水过，鸥狎近人飞。暝色迎官舫，春寒到客衣。时看林下叟，荷筱月中归。
茌平早行望岳
作者：曾棨
朝代：明
体裁：古风

我欲登泰山，凭高望八极。浪迹十二年，蹉跎竟难得。今晨马上忽见之，屹立东南半空碧。想当洪濛时，二气相郁蟠。大块戏黄土，莫能识其端。圆灵降崖崿，坤后孕峰峦。一朝天地划开辟，但见千丈万丈高巑岏。乃知造化神，置此奠坤轴。巨灵枕其巅，六鳌载其足。愚公不能移，长房不能缩。天工经营鬼斧凿，削出千数百峰青立玉。自从上古来，南风吹不平。日月出华彩，星宿扬光晶。寒崖积冰雪，阴壑驰风霆。云霞炫明晦，草木发精英。上浮金银气，下潜魑魅形。岩岩鲁所詹，作镇朝百灵。昆崙以为父，四岳以为兄。匡庐峨眉乃其子，此外培塿皆云礽。齐鲁青未了，此语何足凭。其上万里天，亦借兹山青。秦皇汉武巡游遍，玉简金函重封禅。风雨莓苔往日碑，烟云松柏当时殿。由来五岳秩三公，况尔巨镇山之宗。钟灵毓秀杳莫测，磅礡下土专其雄。我皇御天，生有圣德。广彰仁化，诞布恩泽。一举平安南，再举清漠北。车驾时巡过泰山，望祭筑坛陈玉帛。小臣幸此奉宸游，一见兹山爱山色。虽无涓埃补河岳，颇有词气填胸臆。他年载笔颂神功，刻尽泰山山上石。
药房閒咏·其一
作者：曾棨
朝代：明
体裁：七言绝句

洞前竹叶间桃花，洞里菖蒲杂麦芽。欲觅仙方无槁本，不知谁解鍊丹砂。
药房閒咏·其七
作者：曾棨
朝代：明
体裁：七言绝句

寄生扰扰伴尘缘，苦在心中似石莲。欲学天仙蝉蜕法，常山青黛隔风烟。
药房閒咏·其三
作者：曾棨
朝代：明
体裁：七言绝句

兔丝川练绾金铃，云母空青嵌翠屏。欲向牵牛观织女，天河西畔望南星。
药房閒咏·其九
作者：曾棨
朝代：明
体裁：七言绝句

黄精酿熟郁金香，玛瑙杯深琥珀光。笑杀红娘无远志，独倾竹叶向莲房。
药房閒咏·其二
作者：曾棨
朝代：明
体裁：七言绝句

岂䓻梢头减却春，茜根红袖为谁新。假令百合天花粉，难遣容颜白玉匀。
药房閒咏·其五
作者：曾棨
朝代：明
体裁：七言绝句

泽兰憔悴菊花黄，紫苑萧萧百草霜。料得合欢临睡后，还烧安息和沉香。
药房閒咏·其八
作者：曾棨
朝代：明
体裁：七言绝句

绣幕防风兰麝香，江蓠采遍怨槟榔。殷勤预卜当归日，甘菊花开百草霜。
药房閒咏·其六
作者：曾棨
朝代：明
体裁：七言绝句

机上流黄锦轴空，珍珠帘箔夜防风。金藤不系相思梦，飞去飞来续断中。
药房閒咏·其十
作者：曾棨
朝代：明
体裁：七言绝句

金箔银屏苏合香，茱萸锦带绣盘囊。春光半逐桃花水，那得鸾胶续断肠。
药房閒咏·其四
作者：曾棨
朝代：明
体裁：七言绝句

牡丹芍药斗韶华，旋复开花又落花。不识道傍千里马，逢人空问紫荷车。
莲花灯次胡庶子韵
作者：曾棨
朝代：明
体裁：七言律诗

绛蜡争烧夜景新，芙蕖何事独先春。恍疑金炬初归院，不借清涟已绝尘。光映若耶溪上女，影随太华井头人。若教真可浮波去，太乙乘舟便脱巾。
萤
作者：曾棨
朝代：明
体裁：七言律诗

辉辉无焰复无烟，腐草逢秋火独然。金井露寒光不灭，画帘风静影频穿。隋皇苑里明珠翠，车胤囊中映简编。何事却惊罗扇扑，夜凉飞过玉阶前。
葛仙坛
作者：曾棨
朝代：明
体裁：七言律诗

片石空馀断藓青，何年飞佩入苍冥。岩前花发春长在，涧底泉流洞不扃。宝鼎红光藏秘药，玉林龙气护仙经。悬知此地修真者，时扫寒云夜礼星。
蓟门烟树
作者：曾棨
朝代：明
体裁：七言律诗

东风绿树绕郊畿，烟景苍茫霭曙晖。夹道清阴停远骑，满林空翠湿征衣。城边隐隐行人度，云际翩翩宿鸟归。为报春来宜骋望，恐经霜后叶皆飞。
蓟门秋夜四首·其一
作者：曾棨
朝代：明
体裁：七言绝句

睥睨鸦儿散曙晖，香烟满袖退朝归。西园只许清风到，不放红尘半点飞。
蓟门秋夜四首·其三
作者：曾棨
朝代：明
体裁：七言绝句

彩毫银管墨花香，镇纸狻猊紫石光。欲试新来铜雀砚，临池塌得十三行。
蓟门秋夜四首·其二
作者：曾棨
朝代：明
体裁：七言绝句

琐窗珠箔暖云低，雪色屏风画竹技。对客不知天向夕，几回烧烛了残棋。
蓟门老妇行
作者：曾棨
朝代：明
体裁：古风

蓟门老妇歌且行，一曲断肠多苦声。时时掩面向人泣，泣罢从前道姓名。自言少小颜如玉，金缕罗襦斗妆束。先朝丞相重清歌，教得新翻太平曲。雕房绣闼高嵯峨，五侯七贵时经过。就中艳色自无数，俛首低鬟听我歌。行云断绝梁尘起，满座停杯惊且喜。当筵一掷千黄金，翻恶管弦徒聒耳。只言欢乐度青春，不识人间贱与贫。向来风景一朝异，翠钿散落随埃尘。况今衰老转萧索，惟有茆庐傍西郭。閒来还唱旧时歌，不觉一声双泪落。人生岂得长少年，一贫一贱皆自然。铜山铸钱终饿死，古往今来何足怜。
蝉
作者：曾棨
朝代：明
体裁：七言律诗

性洁应知饮露清，翠绡为翼蜕来轻。高槐残雨凄清韵，疏柳斜阳断续声。逐鬓巧添歌女媚，制冠偏助上官荣。长吟不独能惊梦，更恐秋来动旅情。
西山雪霁
作者：曾棨
朝代：明
体裁：七言律诗

岧峣远岫倚苍冥，积素才消拥画屏。云影高连千嶂白，日华光映数峰青。林藏玉气樵人识，冰杂流泉野客听。正欲登临穷绝巘，馀寒犹恐在岩扃。
谒文丞相庙
作者：曾棨
朝代：明
体裁：七言律诗

国事艰危属秉钧，平生慷慨竟捐身。百年社稷归元土，万古祠堂表宋臣。已见高名垂宇宙，远瞻遗像肃冠绅。当时碧血生芳草，留得清芬岁岁春。
赠周崇晋省兄还家
作者：曾棨
朝代：明
体裁：五言律诗

新岁归心切，南船促去程。谁怜风雨夜，偏感弟兄情。淑景催莺语，离愁逐雁声。到家池草绿，春梦几回惊。
赠笔工陆继翁
作者：曾棨
朝代：明
体裁：古风

吴兴笔工陆文宝，制作不与常人同。自然入手造神妙，所以举世称良工。有时盘礴坐轩中，石盘水清如镜中。空山老兔脱毛骨，简拔精锐披蒙茸。平原霜气在毫末，水面犹觉吹秋风。制成进入蓬莱宫，紫花彤管飞晴虹。九重清燕发宸翰，五色绚烂皆成龙。国初以来称绝艺，光价自此垂无穷。惜哉文宝久已死，尚有家法传继翁。我时得之一挥洒，落纸欲挫词场锋。枣心兰蕊动光彩，栗尾鸡距争奇雄。朅来簪此扈仙跸，欲补造化难为功。梦中无人授五色，安得锦绣蟠心胸。闲来书空不成字，纵有篆刻惭雕虫。幸今太平重文学，玉堂金马多奇逢。莫言盛世少知己，为我寄谢管城公。
赠范县孙寿官
作者：曾棨
朝代：明
体裁：七言律诗

梦想红云入帝都，寿星光自照江湖。行高鲁国一男子，数过商瞿五丈夫。丹诏下时扶杖听，黄封寄得免邻沽。偶将名姓通台阁，故写新诗托画图。
车遥遥
作者：曾棨
朝代：明
体裁：古风

车遥遥，向何去。耳边犹闻声辚辚，望尽飞尘不知处。妾独在空闺，颦蛾对青春。惟有一寸心，万里随车轮。愿君到家后，车轮生四角。不愿归时金满堂，君早归家贫亦乐。
车驾北征送右谕德金公扈从
作者：曾棨
朝代：明
体裁：古风

烟云惨淡边城黑，铁骑凭陵在东北。天兵带甲八十万，百里长驱如霹雳。平边下诏亲出征，二月龙舆发北京。东风关塞旌旗影，落日沙场鼙鼓声。知君文彩金门宴，扈从恩荣总堪羡。龙泉宝带黑貂裘，虎帐雕弓白羽箭。帐前献俘报捷归，帐中草檄笔若飞。狼烟乍起雪载路，羌笛横吹霜满衣。彗星夜坠气萧索，席捲穹庐空大漠。横行绝域拓封疆，直过穷荒收部落。归来意气擅才雄，凯歌先进明光宫。岂知折冲在帷幄，世上空闻卫霍功。
车驾渡江
作者：曾棨
朝代：明
体裁：七言律诗

朱旗画戟拥晴沙，锦缆牙樯照浪花。佳气迥浮江北树，晓光初绚海东霞。云中鸾凤扶丹毂，水底鱼龙识翠华。不用临流羡天堑，只今四海尽为家。
过刘伶宅
作者：曾棨
朝代：明
体裁：五言律诗

旧宅无人住，荒墟有路歧。一生浑是醉，万古复何悲。白首衔杯处，青山荷锸时。最怜独醒者，高冢亦累累。
过茌平
作者：曾棨
朝代：明
体裁：五言律诗

地旱空多井，林疏远见楼。平山通县界，漯水入河流。过客询张镐，乡人说马周。北来多古迹，那得更淹留。
送僧归日本
作者：曾棨
朝代：明
体裁：五言律诗

南游归旧国，东去海溟溟。积水天边白，连山岛外青。春帆向日去，夜梵有龙听。杳霭知何处，疏钟隔远汀。
送兄复先还戍辽东
作者：曾棨
朝代：明
体裁：古风

从兄少小辞乡县，二十五年才一见。只今已是四十馀，平生涉历艰难遍。忆初伯父送兄行，千里拿舟同入京。长安道上不忍别，临岐忍泣仍吞声。别来几时伯父死，旧业尽遗与二姊。大姊有家二姊亡，一门骨肉今能几。兄早从军多苦辛，漂泊天涯惟此身。拜迎折腰事官长，顾盻回头无室人。去时同行多队伍，逃亡强半丁男补。十岁边头始问婚，有子读书今十五。营中无事但耕锄，输官岂复求赢馀。地宽买牛多种粟，路远念家难寄书。弟来北京己二载，东去关山近辽海。都门邂逅不相识，乡音尽变颜容改。塞上风沙凋敝裘，说着故园双泪流。挑灯细论征戍苦，酌酒暂消离别愁。匆匆相见何曾久，明日官桥又分手。朔雪还连玉塞云，东风未发金台柳。莫言碌碌军籍中，丈夫讵肯悲途穷。不见汾阳起微贱，唐史犹传第一功。
送兵部尚书陈公出镇交阯
作者：曾棨
朝代：明
体裁：七言律诗

南交奏凯正论功，司马新承宠眷隆。三受虎符参阃外，两持龙节镇蛮中。萧何经国频供饷，裴度临边暂总戎。已喜夷人归版籍，伏波铜柱谩争雄。
送彭巡检子韶赴关清兼示光泽舍弟
作者：曾棨
朝代：明

送君南去片帆归，五月薰风白筼衣。路绕闽山征骑远，月明蛮徼逻兵稀。桄榔绿暗经残雨，荔子红垂映落晖。小弟杉关烦寄语，客心长伴鹡鸰飞。
送彭巡检子韶赴关清兼示光泽舍弟
作者：曾棨
朝代：明

送君南去片帆归，五月薰风白苎衣。路绕闽山征骑远，月明蛮徼逻兵稀。桄榔绿暗经残雨，荔子红垂映落晖。小弟杉关烦寄语，客心长伴鹡鸰飞。
送罗贵赴南阳推官
作者：曾棨
朝代：明
体裁：七言律诗

早辞丹陛出承明，捧檄争传佐郡荣。高柳青烟隋苑路，荒村白水汉乡名。心持三尺无冤狱，德被群黎有颂声。郭外行春频借问，卧龙遗业与谁耕。
送胡直方下第南归
作者：曾棨
朝代：明
体裁：七言律诗

百战词场白发生，词华五色世空惊。贫来冯谖空弹铗，归去刘蕡久擅名。柳外烟深笼马色，花边日暖度莺声。青云浩荡非难遇，天遣奇才独晚成。
送道士归桃源
作者：曾棨
朝代：明
体裁：七言律诗

霞佩何年别翠岑，迢迢归路武陵深。种来白石皆成玉，炼就丹砂已化金。阴洞灵符应尚在，仙房瑞简得重寻。桃花红遍无人到，风满衣裳露满簪。
送陈司封使哈里
作者：曾棨
朝代：明
体裁：七言律诗

旌旆翩翩拂晓霞，远传天语度流沙。据鞍马援心犹壮，投笔班超发未华。路出玉关朝仗节，水通银汉夜乘槎。西行正值蒲萄熟，醉卧凉州第几家。
送陈郎中重使西域三首
作者：曾棨
朝代：明

曾驱宛马入神京，拜命重为万里行。河陇壶浆还出候，伊西部落总知名。天连白草寒沙远，路绕黄云古迹平。却忆汉家劳战伐，道傍空筑受降城。玉关迢递塞云黄，西涉流沙道路长。山绕高昌遗碣在，草遮姑默废城荒。闲听羌笛多乘月，暗卷戎衣半带霜。不用殷勤通译语，相逢总是旧蕃王。重宣恩诏向穷边，蕃落依稀似昔年。酋长拜迎张绣幌，羌姬歌舞散金钱。葡萄夜醉氍毹月，騕袅晨嘶苜蓿烟。百宝嵌刀珠饰靶，部人知是汉张骞。
送陈郎中重使西域三首·其一
作者：曾棨
朝代：明

曾驱宛马入神京，拜命重为万里行。河陇壶浆还出候，伊西部落总知名。天连白草寒沙远，路绕黄云古迹平。却忆汉家劳战伐，道傍空筑受降城。
送陈郎中重使西域三首·其三
作者：曾棨
朝代：明

重宣恩诏向穷边，蕃落依稀似昔年。酋长拜迎张绣幌，羌姬歌舞散金钱。葡萄夜醉氍毹月，騕袅晨嘶苜蓿烟。百宝嵌刀珠饰靶，部人知是汉张骞。
送陈郎中重使西域三首·其二
作者：曾棨
朝代：明

玉关迢递塞云黄，西涉流沙道路长。山绕高昌遗碣在，草遮姑默废城荒。闲听羌笛多乘月，暗卷戎衣半带霜。不用殷勤通译语，相逢总是旧蕃王。
送陈郎中重使西域（三首）
作者：曾棨
朝代：明

曾驱宛马入神京，拜命重为万里行。河陇壶浆还出候，伊西部落总知名。天连白草寒沙远，路绕黄云古迹平。却忆汉家劳战伐，道傍空筑受降城。¤
送高阳令吕盖宗
作者：曾棨
朝代：明
体裁：七言律诗

阙下逢君属孟春，明朝又是别愁新。金台晴日双凫影，紫陌东风匹马尘。杨柳半青遥送客，蘼芜初绿重怀人。高阳还似中牟好，满地桑阴野雉驯。
邯郸曲
作者：曾棨
朝代：明
体裁：古风

邯郸女儿貌如花，手绾双鬟盘作鸦。窄襟小袖巧妆束，画得秀娥双黛绿。娉娉袅袅十五馀，自矜骄态谁得如。春眠不稳翠衾薄，起向东风惜花落。谁家宝带绣鸳鸯，何处金屏开孔雀。邯郸城中多贵游，投金寘璧纷相求。父怜母惜嫁时早，比目连枝愿终好。芙蓉帐深红锦幔，烹犊炮羊列华馔。生来不识机杼声，身上罗襦几回换。翻怜邻女嫁田家，朝出采桑暮织麻。年年辛苦事织作，嫁时衣裳老还着。
酒垆行
作者：曾棨
朝代：明
体裁：古风

东家酒垆大道中，百尺酒旗垂袅风。少年两姬何窈窕，当垆一笑颜花红。道傍过者频回首，驻马停车便呼酒。垆头酒薄浑不知，笑劝相欢坐来久。西家酒垆相向开，盈盘绮馔连金罍。门前寂莫少行迹，阶面夜雨生青苔。由来酒徒多重色，爱此红颜在垆侧。暂时过眼宁尽欢，囊中有钱应不惜。谁将此意报西邻，坐中无客且莫嗔。东邻两姬一朝去，门前亦无呼酒人。
酒家
作者：曾棨
朝代：明
体裁：五言绝句

酒幔临津口，垆头劝客频。云鬟当暮整，别有泊舟人。
铜城
作者：曾棨
朝代：明
体裁：五言律诗

野烧荒原外，寒云大泽中。马嘶知驿近，驼吼欲生风。碧草沙堤出，红桥涧水通。遥看行殿近，旗影夕阳红。
铜爵瓦砚歌
作者：曾棨
朝代：明
体裁：古风

征西将军盖世雄，睥睨汉鼎骄成功。建安天子在掌握，车驾又徙轘辕东。策勋定爵分茆土，赤舄煌煌辉衮黼。铸成铜爵起高台，绣户珠房贮歌舞。繁弦急管鸣未终，葛汁啖尽金樽空。分香卖履恩爱毕，西陵落日生悲风。三方鼎峙霸图熄，玉辇金舆已陈迹。冷雨寒烟满邺中，惟见铜驼卧荆棘。谁怜地老天亦荒，宫瓦散落犹深藏。千年劫火炼不化，至今出土生辉光。草根缠绕苔藓蚀，邺中野人初未识。临江太守欣得之，此物不应同瓦砾。殷勤拂拭重磨砻，制作岂让端州工。凤池先生真好古，宝此乃与琼瑰同。先生自昔称才俊，忽见珍奇豁方寸。龙香麝脐益光妍，玉质金辉发清润。翻思沦埋尘土乡，此日还登君子堂。奇姿曾识奸雄面，清玩宜亲翰墨场。君不见汉家诸陵在荒野，玉鱼金碗无遗者。早悟愚民盗一抔，不如烧作鸳鸯瓦。
阜城道中
作者：曾棨
朝代：明
体裁：五言律诗

晓渡滹沱水，旌旗夹路长。风喧疑作雨，雾重不成霜。仙乐随行辇，宫袍惹御香。谫才叨扈从，谩拟赋长杨。
陈员外奉使西域周寺副席中道别长句
作者：曾棨
朝代：明
体裁：古风

汉家郎官头未白，扈从初为两京客。忽逢天边五色书，万里翩翩向西域。腰间宝剑七星文，连旌大旆何缤纷。解鞍夜卧营中月，揽辔朝看陇上云。黄沙断碛千回转，玉关渐近长安远。轮台霜重角声寒，蒲海风高弓力软。兹行骑从历诸蕃，毡帐依微绝漠间。残烟古树羌夷聚，远火荒原猎骑还。蕃酋出迎通汉语，穹庐蒲萄酒如乳。舞女争呈于阗妆，歌辞尽协龟兹谱。当筵半醉看吴钩，上马便著金貂裘。山川遥认月支窟，部落能知博望侯。草上风沙乱骚屑，边头日暮悲笳咽。行穷天尽始回辕，坐对雪深还仗节。归来杂遝宛马群，立谈可以收奇勋。却笑古来征战苦，边人空说李将军。
静海感书
作者：曾棨
朝代：明
体裁：七言绝句

红烛当垆夜数钱，驿亭西面绿杨边。重来烟景浑依旧，只认青帘记昔年。
静海逢刑部主事侯福留观音寺宿赋此赠别
作者：曾棨
朝代：明
体裁：五言律诗

皇华千里外，何意此相逢。水郭春光早，邮亭柳色浓。偶回牛渚棹，来听虎溪钟。明发孤舟别，相思隔几重。
项羽庙
作者：曾棨
朝代：明
体裁：七言律诗

百战休论盖世功，鸿门宴罢霸图空。虞歌慷慨孤灯下，楚业消沉一炬中。露湿古墙秋藓碧，霜含老树夕阳红。英魂若到彭城路，忍听高台唱《大风》。
频婆果
作者：曾棨
朝代：明

异果曾因释老知，喜看嘉实出京师。芳腴绝胜仙林杏，甘脆全过大谷梨。炎帝遗书惭未录，长卿多病独相宜。由来南土无人识，那得灵根此处移。
题杨谕德所藏王孟瑞潇湘万竹图
作者：曾棨
朝代：明
体裁：古风

王郎画竹何神奇，落笔便觉清风吹。蛟龙怒奔雷雨泣，沧溟倒捲云淋漓。有时气酣索纸笔，兔起鹘落谁能测。纵横满眼金错刀，四座阴森冰雪色。九疑峰高青入天，洞庭水与三江连。霓旗翠羽半明灭，至今遥拂苍梧烟。玉堂之居迥萧爽，谁与此君同一赏。关西美人襟抱清，对此翛然绝尘想。我亦平生爱竹流，乘兴欲作潇湘游。何时汎舟弄明月，推蓬却听江南秋。
题王孟端墨竹送人南归
作者：曾棨
朝代：明
体裁：古风

十年官舍长安陌，欲种筼筜愁地窄。轩前有此八九竿，苍然一片潇湘色。九龙山人思不群，胸襟洒落如此君。笔端飒飒起风雨，纸上漠漠生烟云。几回看竹称奇绝，为写琅玕照冰雪。纵横屈铁金错刀，满堂便觉秋萧骚。周郎爱竹癖于我，兴至时寻竹边坐。我生疏懒无所为，但与江海同襟期。喜君爱竹有如此，便以此图持赠之。丹枫白水江南路，归帆直向湖中渡。慎莫提携过葛陂，恐化群龙上天去。
题王学士所藏王孟端老桧苍崖图
作者：曾棨
朝代：明

王郎工画妙入神，平生强项世所嗔。有时兴至自盘礴，睥睨已喜旁无人。忽然放笔作古桧，白日烟云倏暝晦。淋漓尽带雷雨垂，惨淡长疑鬼神会。古藤缠络枝相缪，屈铁磥砢腾蛟虬。左拏右攫飞不去，崖石欲裂山精愁。王郎一生何不遇，五十得官嗟已暮。胸中时吐气峥嵘，半落苍厓化为树。知君爱此长萧森，藏之愿比双南金。秋来恐有乘槎客，泛入天河无处寻。
题王学士所藏王孟端老桧苍崖图
作者：曾棨
朝代：明

王郎工画妙入神，平生强项世所嗔。有时兴至自盘礴，睥睨已喜旁无人。忽然放笔作古桧，白日烟云倏暝晦。淋漓尽带雷雨垂，惨淡长疑鬼神会。古藤缠络枝相缪，屈铁磥砢腾蛟虬。左拿右攫飞不去，崖石欲裂山精愁。王郎一生何不遇，五十得官嗟已暮。胸中时吐气峥嵘，半落苍厓化为树。知君爱此长萧森，藏之愿比双南金。秋来恐有乘槎客，泛入天河无处寻。
题虞伯益都宪金沙乔木图
作者：曾棨
朝代：明
体裁：古风

金沙何盘盘，流彩耀晨旭。晴云散轻阴，远岫翠如沐。中有高人居，清风洒乔木。门闾容驷马，插架书万轴。岂无济川楫，沿洄傍隈隩。知音竟谁是，寂寞郢中曲。援琴试为弹，一赏心已足。
驾发临城
作者：曾棨
朝代：明
体裁：五言律诗

鸡鸣寒漏彻，车驾发临城。残月千山曙，浮沙一路平。云光随凤辇，露气湿霓旌。马上频回首，犹看燎火明。
驾次江心驿
作者：曾棨
朝代：明
体裁：七言律诗

清跸初传日未西，鸿胪将引唱班齐。营门风暖千旗动，辇路云香万马嘶。草绿夜塘多是水，雨晴沙道不成泥。忽传四鼓銮舆发，不寐时时听晓鸡。
鹤骨笛
作者：曾棨
朝代：明
体裁：七言律诗

华表云归蜕独留，裁成玉管韵悠悠。数声弄罢青田晓，一曲吹残赤壁秋。律吕乍调惊羽化，宫商遥度想仙游。扬州去后知音少，且共桓伊更倚楼。
龙支行
作者：曾棨
朝代：明
体裁：古风

龙支城头暮吹角，黄云蔽天沙草薄。虎髯使者长安来，持麾拥盖边尘开。城门尽是胡兵守，城外老人多白首。拜迎使者双泪流，问云天子今安否。自言家世丰州住，少小辞家隶军戍。吐蕃昨日犯萧关，胡骑长驱泾陇间。将军战败鼓声绝，弃戈遗镞填丘山。自从陷没身为虏，五十年来在边土。依栖部落作蕃人，生长儿孙尽胡语。朝看烽火望中原，夜听鸣笳忆故园。颓垣败屋谁家宅，断碛荒蹊何处村。奉使还时报天子，早遣官军复清水。假令年老身归死，已免游魂作胡鬼。
峡山飞来寺
作者：曾楚
朝代：明

步上飞来乱石巅，丹崖翠壁不知年。云萝半捲千山定，草树遥遮一水连。古刹飞花来野鹤，老僧说法起啼猿。凭高未尽游观兴，击剑高歌思渺然。
自芋原至车盘驿
作者：曾楚卿
朝代：明
体裁：七言律诗

数家烟树郁萧森，人语殊方莫辨音。云傍马头晴作雨，松横岭口昼成阴。关城晚色疏寒木，古渡秋风乱夕砧。信宿淹留吾有意，故园已在白云深。
七峡巢云
作者：曾永和
朝代：明

人传仙迹遍东山，七峡依然在此间。棋局年深瑶草绿，药炉昼永点苔斑。斜穿明月如珠碎，乱拥閒云满石湾。天上为霖时出峡，晴明仍伴鹤同还。
仙舟系缆
作者：曾永和
朝代：明

谁识乾坤水一沤，遥从苦海忽回头。羽人已到无为岸，莲叶空悬太乙舟。双桨不随云出没，片帆岂逐浪沉浮。坐深玉宇金波漾，疑是乘槎贯斗牛。
冠盖飞霞
作者：曾永和
朝代：明

秀气钟灵景自妍，儒巾奇石列山巅。高淩霄汉侵南极，势压峰峦俯八埏。日月照临光自倍，云霞掩映色常鲜。巍然屹立长江浒，撑住东南半壁天。
华封洞
作者：曾永和
朝代：明

洞里乾坤尽日开，寻幽绝顶畅奇哉。天香半袭瑶池草，花影全侵石室苔。龙起黑潭千嶂合，凤鸣阳德九霄来。举头自觉云程近，耿耿文星接上台。
正笏淩霄
作者：曾永和
朝代：明

削玉俨然似对扬，干霄特峙五云乡。晴晖朝映囊中草，明月长飞简上霜。一片孤标寒斗极，千秋正色倚扶桑。谩云搢笏趋丹陛，岩穴羹墙面帝王。
海眼流丹
作者：曾永和
朝代：明

石开海眼引泉通，溅玉流丹未有穷。细度林声归寂听，光涵云影映晴空。烦襟不觉观时失，宿疾疑从饮后攻。不入凡流同混浊，穿云络石杳无踪。
瑶台望海
作者：曾永和
朝代：明

南海沧波浸碧沙，瑶台一望杳无涯。长澜浴日浮金镜，连岛奔涛喷雪花。藉势鼋鼍翻锦浪，惊波鸥鹭傍仙槎。遗珠皎彻辉长夜，谁起沉沦献帝家。
登华封台
作者：曾永和
朝代：明

天开古洞隐山阿，秀色浮空拥翠罗。势控珠崖低太岳，地增金府壮炎坡。石潭云绕龙行洞，岩树风清虎渡河。忆昔东山盘谷老，栖迟共奈赤苍何。
碧水环龙
作者：曾永和
朝代：明

水碧连天草色芳，凝眸眺望野情狂。潭云触石乘风起，玉洞飘花泛水香。澄湛最宜僧洗钵，虚明常助客飞觞。回环龙脉真如带，东海朝宗去路长。
蓬莱香窟
作者：曾永和
朝代：明

名利驱人苦百端，身閒始觉有馀欢。蓬莱洞里烟霞拥，香积厨中境界宽。霜管倚云翻玉粲，月瓢和露醉金丹。个中滋味谁能会，宁向人间问苦酸。
寒食过墓
作者：曾炜
朝代：明

细雨湿棠梨，春风吹柳枝。野花行客泪，林木杜鹃悲。远寺传钟梵，寒村带酒旗。王孙旧游处，白露日应滋。
忆昔行
作者：曾炜
朝代：明

昔日铜台中，歌舞殊未已。一朝委灰尘，空台对流水。岂知恩爱如古人，不及檀郎怜妾死。垒垒古坟松柏生，犹忆西园桃与李。秾华不得度，玉质伤铅素。不道君心妾不如，冥漠重泉永遐锢。欲感君恩顾，妾心祇应化作西陵树。
花冢
作者：曾炜
朝代：明

花墓平临种芋田，寒松瀑水忆歌弦。春堤无数冶游客，一见棠梨心自怜。
送许州太守陈琏之任
作者：曾烜
朝代：明
体裁：古风

华星隐广川，惊飙散高树。故人暂离群，跨马之官去。隔浦闻疏钟，明朝在何处？
寄友人
作者：曾爟
朝代：明

与君离阔十年馀，两过江滨候起居。咫尺犹如千里别，飘零不寄一行书。何时夏口同倾盖，此日王门好曳裾。若问故人何似者，鬓丝今已不胜梳。
捣衣曲
作者：曾爟
朝代：明

捣衣复捣衣，空闺月冷风凄凄。风前高下声零乱，客中听得偏肠断。断肠应折大刀头，破镜上天过一秋。更深力尽闻私语，夫戌边城几寒暑。新衣岁岁寄征人，寄到边城衣不新。客行虽远有归日，久戌何时见家室。愿令今古无别离，夫耕妇织常相随。
秋夜
作者：曾爟
朝代：明

何处偏能断客肠，西风吹雨到池塘。都将万叠青山恨，散作离愁一夜长。
秋夜偶成
作者：曾爟
朝代：明

陇上俄闻梁父吟，异乡情绪独难禁。寸锥未脱囊中颖，断木谁修爨下琴。夜雨惊残归国梦，秋风催动捣衣砧。欲凭樽酒忘羁恨，酒后那知恨转深。
老龙引子归潮图
作者：曾爟
朝代：明

海门秋气横江来，怒涛殷地如奔雷。苍龙教子习潮势，排风喷雪烟云开。忆昔深潭事冲举，直上穹霄轻一羽。曾嘘数滴翻瓢浆，散作九州三日雨。只今回顾思潜踪，引子不敢施神通。却愁幼小易飘忽，一瞬万里天无功。我闻灵物多奇异，潜飞大小皆随意。画师恐是张僧繇，写向生绡若真致。龙今育子犹世人，古来有欲皆可驯。何当重起豢龙氏，爱养留作商岩臣。
舟至辰陵矶与楚百户等言别
作者：曾爟
朝代：明

江到荆湘两派分，客情无柰况离群。尔从三峡迎春水，我过重湖望楚云。白帝至今啼蜀魄，苍梧何处吊湘君。孤舟夜向巴陵泊，一曲商歌不忍闻。
荅朱文粲
作者：曾爟
朝代：明

南风送好音，珍重比南金。寂寞经年别，凄凉万里心。弊裘仍恋体，华发已盈簪。谁识乡关念，时时动越吟。
西旅献獒图为居止善赋
作者：曾爟
朝代：明

非熊非貙声豪雄，蹄高四尺行追风。武王戎衣定天下，西旅献来名更隆。止戈归马称平治，校猎沙场供祀事。太保胡为戒后王，应恐禽荒坠先志。獒搏鲜肥乃其职，嗾以噬人翻乱国。阎公绘画岂无心，欲使当朝防失德。阎公状物妙入神，龙眠效之尤逼真。玉堂松雪善模拟，三贤造车同一轮。披图细玩非花草，铁画银钩书法好。居公慎勿示常人，留作传家子孙宝。
赋旭庵
作者：曾爟
朝代：明

晨光散馀霭，大明丽东方。伊人慎修为，从容整冠裳。四檐萃虚白，开卷思遑遑。寸阴惜轻逝，宴安当预防。天君贵操存，待旦知自强。矫首对初晖，盎然乐无央。孰云虎臣裔，践迹能升堂。勖哉勿异途，黾勉趍周行。
赠云教授
作者：曾爟
朝代：明

谁传礼乐继前王，庠序昭回草木香。汉道欲昌书再挟，秦灰未冷德先凉。千年庙貌乾坤大，万古人伦日月长。共喜皋比开讲席，伫看池上集鸾凰。
赠日本僧演此宗
作者：曾爟
朝代：明

达摩居嵩九载期，此宗寂寂有谁知。生从日本精三藏，老向云南礼六时。香满墨池临旧帖，花明春坞咏新诗。别来应有惊人句，好寄东风慰所思。
题倪云林画
作者：曾爟
朝代：明

故山何处最关心，亭外遥岑入望深。却恨浪游江海上，错教猿鹤守空林。
题倪云林画
作者：曾爟
朝代：明

梁鸿溪上草堂幽，红叶黄花几度秋。回首云林人不见，西风落日思悠悠。
观音岩
作者：曾献瑞
朝代：明
体裁：七言律诗

山骨斲成讶化工，天然楼阁快玲珑。松垂峭壁空林碧，日映香台篆影红。载酒客游图画里，敲诗人坐玉壶中。登楼莫惜驰眸远，望断南来几度鸿。
题庆符石门
作者：曾省吾
朝代：明
体裁：五言律诗

石门不容轨，聊舍车而徒。古木盘空下，寒流绕岸呼。地疑穿虎穴，村已近鱼罛。九折宁非险，清时自坦途。
咏开创功臣图画
作者：曾象乾
朝代：明

忆昔元时方失鹿，群雄云扰相驰逐。天运从来无百年，白日狐狸走人屋。乾坤自合归真主，圣皇仗剑兴濠土。一时附翼攀鳞士，挥戈转战如虓虎。英雄千古真不数，恍若鹏抟与凤翥。画工好手笔端奇，能将丰采传毫素。吾闻云台之将称四尺，夹辅真人白水出。又闻凌烟炳日绘功臣，晋阳开府何嶙峋。往事空嗟自汉唐，风云契合今犹芳。试看青绡一幅里，英风飒飒生华堂。
永济桥
作者：曾贯
朝代：明
体裁：七言律诗

万里晴光横□蝀，一江云影动鼋鼍。功成甃玉非鞭石，务重捐金为伐柯。彤管未题仙井柱，绿烟先奏渭桥歌。临流酌酒思元凯，犹愧前朝宠赉多。
游小金山
作者：曾贯
朝代：明

灵洲金作柱，郁水镜为邻。轶浪吞瓯楚，危楼入汉秦。近窥狐兔窟，高瞰蜃龙唇。寂寞东坡老，繁花空复春。
朱明洞怀葛稚川
作者：曾迁
朝代：明

云萝寂寂倚苍苍，古洞犹传不死乡。丹灶夜留明月鍊，金泥春带落花香。骖鸾月下三山近，化蝶岩前一梦长。我亦狂游勾漏令，玄珠何处更求方。
九月登黄岐山绝顶
作者：曾迈
朝代：明

独有登高兴，欣逢九日缘。维舟分二水，著屐拟诸天。潦倒悲秋客，清狂作赋年。悠然饶古意，宝塔拂云烟。
仙桥山怀郑碧河太史
作者：曾迈
朝代：明

登山聊一梦，谷口旧丘亭。人岂仙桥重，地因太史灵。文章空有托，松柏忍为听。长醉歌凫舄，秋风若解醒。
黄岐山歌
作者：曾迈
朝代：明

南越之南揭阳岭，突兀层峦黄岐山。从秦历汉群峰出，流云飞霞不可攀。上有浮屠拂云起，石湖千载抱泉水。悬崖风雨古木疏，春色秋容翠微里。磊石玲珑溪谷中，洞门双辟竹与松。盘桓宛转多迂怪，叠巘连岫度晚风。俯临玉窖之双溪，舂容夜月映沙堤。山高水清长无绝，渡水登山无尽期。昔人独有陈夫子，幽栖选胜风流美。古今地灵应相托，山中仙客良有几。
中秋韩绪仲李伯襄二太史林元培工部过集待月
作者：曾道唯
朝代：明

城阙微茫夜色悬，开尊秋半待婵娟。未看素魄流虚幌，止觉同云淡远天。禁漏暗惊欢会短，清光输向别时圆。明宵尚有南楼兴，肯信佳期动隔年。
峡山寺
作者：曾道唯
朝代：明

峭壁悬苍雪，孤亭驻半云。秋声随雁到，泉响共猿闻。倚槛江声绕，扪萝石磴分。何时凌绝顶，高揖紫霞君。
梁仲玉侍御偶然堂新成志喜
作者：曾道唯
朝代：明

离奇翠伯岁寒姿，燕雀堂前意自私。柱史五千垂笔地，元龙百尺卧楼时。交情似水池堪鉴，臣节如山石不移。伐木参随诸子后，嘤嘤聊和喜迁诗。
海珠寺
作者：曾道唯
朝代：明

梵宇奇檠石一拳，布金开刹自何年。回环四水全浮地，倒影长空小碍天。山翠北来供几案，海涛东簸拥楼船。琳宫剑垒看如此，沧海将无浅作田。
阙题
作者：曾道约
朝代：明

峡寺临江出，丹梯断复连。鹭飞惊涧瀑，猿啸破松烟。□□□梁□，亭□忆稚川。扁舟无限兴，归路碧寥天。
京邸思亲
作者：曾镒
朝代：明

三月韶光五月天，莱衣罢舞七经年。草心寸寸春晖里，鹤发时时夜梦边。组绶羁身祇自苦，蓼莪兴感却谁怜。圣朝幸喜颁恩命，乐得双亲五福全。
赠黄道士还九宫山
作者：曾鲁
朝代：明
体裁：古风

我家群玉山南陬，君居蒙顶最上头。相望欲识嗟无由，摇摇心若风中斿。君从少年慕远游，誓骖笙鹤仍丹丘。冠星佩月露为裘，口诵赤玉灵书谣。摩斥八极隘九州，后天不老三光凋。故乡临睨毋停裛，下视起灭如浮沤。九宫山高明翠虬，真牧之子世莫俦。君居其间业焚修，五十余载无悔尤。翠华昔驻鹦鹉洲，承恩召对黄鹤楼。敷陈屡沐天语酬，大官醉以白玉瓯。去年弓旌复旁搜，麻鞋径入朝冕旒。神皋繁丽不肯留，日夜稽首还山求。山中之人寄书招，雨余黄独抽新苗。芝草琅玕弄春柔，不归负此岩壑幽。龙江送别情悠悠，乡人歌作商声讴。
梅花和尚塔
作者：曾鲸
朝代：明
体裁：七言律诗

每从清梦忆梅仙，杖履寻幽破晓烟。奇石尚馀高士节，寒花犹得野人怜。乍看青过春塘草，却怪香生陆地莲。我有幽情怀隐去，蹉跎还负入山年。
七夕
作者：曾鸣雷
朝代：明

荏苒年华不可留，天涯飘泊数登楼。霜飞桐叶千家雨，风散蝉声万树秋。寒杵乍惊边塞梦，巧针偏系暮闺愁。月华惨淡寒无色，应是嫦娥妒女牛。
丽词
作者：曾鸣雷
朝代：明

漫倚清酣奏艳词，断肠谁是最相思。尊前欲洒催诗雨，却恐残云妒月眉。斜倚银床理玉筝，数声子夜不胜情。晚风莫送东邻去，多少愁人梦不成。
丽词·其一
作者：曾鸣雷
朝代：明

漫倚清酣奏艳词，断肠谁是最相思。尊前欲洒催诗雨，却恐残云妒月眉。
丽词·其二
作者：曾鸣雷
朝代：明

斜倚银床理玉筝，数声子夜不胜情。晚风莫送东邻去，多少愁人梦不成。
乌夜啼
作者：曾鸣雷
朝代：明

乌哑哑，夜漫漫。露滴梧桐金井寒。明星历历河渐横，花摇月影动朱阑。银箭金壶漏欲残，起傍纱窗泪自潺。
别西樵山
作者：曾鸣雷
朝代：明

名山几载避尘氛，玄鹤青松得共群。载酒每邀乌利子，题诗常对紫云君。著书未遂藏山麓，丛桂犹怜护岭云。他日结庐还此地，草堂休勒稚圭文。
梅花落
作者：曾鸣雷
朝代：明

槛外寒梅树，春前每自荣。芳香风并远，琼蕊雪争明。梦逐罗浮月，愁闻羌笛声。龙城消息断，春恨几年平。
泛江同益茂王观
作者：曾鸣雷
朝代：明

大壑风高散夕烟，波光千顷倒浮天。逍遥碧汉星为舸，容与沧江客亦仙。鸥鹭翩翩江际出，帆樯冉冉镜中悬。夜深不尽江湖趣，渔子清歌到客船。
牧犊行
作者：曾鸣雷
朝代：明

黄犊何犛犛，牧竖何僖僖。朝登南山牧，夕下陇阪归。猛虎磨牙草泽里，大叫弯弓引我矢。我矢犹未发，百矢丛向尔。嗟哉，汝虎何太愚。黄犊虽可攫，弓矢茸茸翻足虞。
白苧辞
作者：曾鸣雷
朝代：明

黄金为房，白玉为床。盘龙宝鼎爇兰香，云母屏开翡帐张。雕檠绛蜡吐清光，琼簪玉珥楚宫妆。閒房寂谧相徊翔，愿为比翼双鸳鸯。
赠蒋都阃
作者：曾鸣雷
朝代：明

将军将门之子才最雄，猿臂双弯黑月弓。手接飞猱力缚虎，剑引苍龙气划虹。北风刮地撼狼山，滚滚胡尘黯鹤关。闻之拔剑皆并裂，横行直欲斩楼兰。二十功名称唾手，系肘黄金大如斗。亲拥楼船下濑师，海上鲸鲵荡不有。横槊赋诗动一军，将军能武兼好文。玉瓶金碗常留客，握发逢迎不厌频。肮脏苏生吾党彦，风尘失路动遭谴。憔悴饥鹰方掣鞲，局蹐龙媒苦被韅。将军见之三叹息，为借风云生羽翼。丈夫意气古如此，世上悠悠那足比。君不见季布昔置广柳车，何用髡钳空自嗟。一朝排难身仍贵，至今犹忆鲁朱家。
野泊阻风邂逅冯开阳
作者：曾鸣雷
朝代：明

浮蘋风忽聚，沽酒向前汀。雾重涛翻黑，云生岸失青。沙鸥颠不下，渔棹冻俱停。惯历风波险，无烦问独醒。
长门怨
作者：曾鸣雷
朝代：明

寂寂长门夜，空阶月正侵。泪将黄叶堕，愁并绿苔深。大禁钟初歇，昭阳梦屡沉。相如工作赋，谁为致黄金。
澹轩为清江黎氏作
作者：曾鹤龄
朝代：明
体裁：古风

靡靡流俗弊，纷纷士习乖。被服崇纨绮，雅音变淫哇。譬彼洚水流，荡潏将无涯。伟哉君子徒，超然异等侪。浮华非我愿，澹泊素所怀。招隐入萝径，遁迹结茅斋。烹葵味自甘，听泉颌自谐。屣履步林泽，时复缘云崖。顾盼生清风，此道谁与偕？
罗知州之交趾分韵得北字
作者：曾鹤龄
朝代：明
体裁：古风

惆怅杯酒间，踟蹰衢路侧。迩别情所难，况君远行客。行客适何许，南交乃绝域。山川阻且修，匹马独登陟。丈夫四海志，万里犹咫尺。苦辛谅不辞，所思在明德。俯视川从东，仰睇星拱北。还朝会有期，侧伫听消息。
郭教授致仕还泰和
作者：曾鹤龄
朝代：明
体裁：古风

别离古所悲，今我翻成欢。酌酒劝君饮，饮尽言其端。故乡赣水滨，夙昔尚衣冠。清风激邻壤，英誉闻江关。别来曾几年，耆旧多凋残。后进非无贤，惜哉矜式难！君今罢官去，素望高如山。嶷嶷坐幽居，当令淳俗还。庭菊欣向荣，采掇以怡颜。揆予邈难追，引睇兴长叹！
紫阳桥观
作者：曾鼐
朝代：明
体裁：五言律诗

咫尺城南地，溪头号紫阳。石桥横远水，仙观倚层冈。绿野农田沃，红尘客路长。花村人载酒，此去课农桑。
江村
作者：木公恕
朝代：明
体裁：五言绝句

江上层云合，村村结暮阴。渔灯半明灭，风雨苇花深。
题树二绝句
作者：木泾
朝代：明

隔江遥望绿杨斜，联袂女郎歌落花。风定细声听不见，茜裙红入那人家。异鸟娇花不奈愁，湘帘初卷月沉钩。人间三月无红叶，却放桃花逐水流。
题树二绝句·其一
作者：木泾
朝代：明

隔江遥望绿杨斜，联袂女郎歌落花。风定细声听不见，茜裙红入那人家。
题树二绝句·其二
作者：木泾
朝代：明

异鸟娇花不奈愁，湘帘初卷月沉钩。人间三月无红叶，却放桃花逐水流。
春游即事
作者：木知府
朝代：明

金狨缓拽红衢腻，叱拨频嘶绿巷深。噆柳穿花还未遍，夕阳又抹树头金。
太素轩
作者：木青
朝代：明

磐陀石畔看云屋，一一轩窗面水开。不是避门妨俗客，爱闲能有几人来。
移石草亭
作者：木青
朝代：明
体裁：五言律诗

万松深窈处，独搆此茅庐。斸地移新竹，通泉溜小渠。琴书常作侣，木石与为居。笑杀求名者，磻溪一老渔。
黄鹤楼杂记
作者：未详
朝代：明
体裁：古风

《通志》云，楼在黄鹄山，一名黄鹤山，自南朝已著，因山得名。世传仙人王子安乘黄鹤过此；又云费文伟登仙驾黄鹤返憩于此；或引梁任昉《记》所谓驾黄鹤之宾乃荀叔伟，非文伟也。又《报恩录》载：江夏郡辛氏沽酒为业，有一先生魁伟蓝缕入座，谓辛氏曰：“有好酒饮吾否”？辛饮以巨杯。明日复来，辛不待索而与之，如此半载，辛无倦意。一日谓辛曰：“多负酒债，无钱酬汝”。取篮中橘皮画鹤于壁，谓：“客来饮酒，但令拍手歌之，其鹤必舞。将此酬酒债”。后客至，如其言，鹤果翩跹而舞，回旋宛尔，浪浪音律。为橘皮所画，色黄，故人谓之黄鹤，莫不异之，欲观者辄遗之金。十年间，家富巨万。一日，先生至曰：“向饮酒所答薄否”？辛谢曰：“赖先生画鹤，今至百倍，如少留，当举家供备以谢先生”。先生笑曰：“吾岂为此”。取笛吹数弄，须臾，白云自空飞来，先生跨所画鹤，乘空而去。辛氏于飞升处建楼焉。又广汉张敬夫辨黄鹤楼以山而得名也。唐图经何自而为怪说，谓费文伟仙去，驾鹤憩于此，阎伯理《记》中乃实其事；或又引梁任昉《记》，谓驾鹤之宾乃荀叔伟，非文伟。此皆因黄鹤之名而妄为之说。楼旁有石照亭，不知何妄男子题诗窗间，遽相传曰：“此吕洞宾所书”。而苏子瞻亦载冯当世之说，有“羽衣著屐”之诗。呜呼！宁有是理哉！大都世俗之好怪也。按古字“鹄”与“鹤”通用，如“鹄不日浴而白”“黄鹄之一举兮”之类，皆鹤也。故黄鹄山即黄鹤山，楼因以名，所从来远矣！虽神仙之说固多窈冥，然天地之大，何所不有，存而不论可也，而遽谓之乌有，无亦信理之过乎！《述异传》云：荀叔玮名环，事母孝，妙道术。游黄鹤楼，望西南有物飘然而来，乃一羽衣虹裳，驾鹤而至者。鹤止户侧、仙者就席，宾主款对，已而辞去，跨鹤腾空，眇然烟灭。楼后度吕仙亭而上，有石镜亭，谓岩际石出，日照烱然，故名。世传郡太守与倅弈，忽一人至，云：“太守弈败”。已而果然。随于楼前吹笛，声甚凄楚，太守迹之，遂失所在，惟见题一诗于亭，末书“吕”字。又有奇章亭，为牛僧孺宴处；有压云亭，为元世祖尝驻跸处。二亭今废，一石有“涌月台”三字，书法遒美，杂草莽间，几至剥蚀，吊古者惜之。楼下有十盘亭，旧刻云：“东有亭，西有庵，路十盘而上”。故名。宋庆历间建，监茶柳应辰，蔡余庆记。今亭与刻皆废。夏口西南因矶为墉，枕流而峙，曰黄鹄矶。矶上今为观音阁，云即古头陀寺，然简栖寺碑称，南则大川浩汗，北则层峰削成，西眺城邑，东望平皋，而不及兹楼，岂楼制犹在其后邪？吕仙亭一在楼后，一在山下，皆以祠洞宾。《志》称山下石壁上有吕仙像，又传仙翁曾于此鬻桃，桃食之甚甘，可已腹疾；而人多为妻子市，鲜遗其父母者，仙举桃掷之，痕留石上宛然。仙枣亭在武当宫后，是鹄山之巅，亦传有吕仙迹，见旧记中。《南迁录》云：江夏吕公洞前，有军巡夜，见三人衣冠甚古，遗黄金数片，携以归，光发，人争取之。讼于官，金遂化为石，藏军资库。东坡鹤楼诗，全用此事。崔司封题鹤楼诗，李白见之，曰：“眼前有景道不得，崔颢题诗在上头”。乃去而作《金陵凤皇台》诗。然说者犹谓崔诗前二联不类律体。李诗无论凤凰台之作，当为劲敌，即《鹦鹉洲》诗，格律清绝，未易轩轾。今集中有《望黄鹤楼》古诗，其他赠送诸作及此楼者独多，一时推服之语，岂真阁笔乎！“一拳捶碎黄鹤楼，一脚踢翻鹦鹉洲”，人以为非太白语，乃一禅僧用白前服崔诗事，缀二语于上，成一偈云；傍一僧亦举前二语而续之曰：“有意气时消意气，不风流处也风流”。又一僧云：“酒逢知己，艺压当行”。皆借用耳。然太白集实有“我已为君捶碎黄鹤楼，君亦为吾踢翻鹦鹉洲”等语。何物浮屠，乃尔舞文21。元相国稹之镇江夏也，尝秋夕登黄鹤，遥望汉江之滨，有光若残星22。乃令人擢小舟至江所，询渔者，云：“适获一鲤”。其人携鲤而来。登楼，命剖之，腹中得古镜二，如钱大，面背相合，背隐起双龙，鳞鬣髯爪悉具，既磨莹，愈有光耀。公宝之，常置巾箱中，相国终，镜亦亡去。王钦若父仲华侍其祖郁官鄂，母李将免娠，一夕水大涨，迁黄鹤楼居焉，钦若遂生23。元威顺王墓当楼前，为小塔，用胡礼也24。雄据胜地，樵牧不及，凭栏抚景，憾不刬却25！黎状元淳，少有特操，俗传楼中故多祟，诸生偕公省试登楼，戏谓之曰：“若能于此宿，请为若醵饮”26。公欣然留宿，至夜半，有物伺之，公起危坐，若有惊避，相讶呼“状元”者云，又谓有置具于公前而去者，信然是公大魁之兆，不特花底呼姓名者矣27！楼旧制下隆而上锐，望之如笋立，甚耸秀。嘉靖丙寅春，忽毁于火28。先是，癸亥秋，大雷火入楼中，残其脊，云有妖，故击之，人亦讹言楼中夜闻人声，或为楼当毁祥云29。今规制宏丽，稍加于旧矣。隆庆庚午，父老请治楼，而难其材30。适有二楠漂江中，人牵挽之不可得，闻于官，郡守吴公令设祭江浒，木自浮至，遂任，未几折除国诸名材益之，匠人某者偃卧楼址，精思三日夜，而始运斤成焉31。鹦鹉洲以祢衡显，顾江水渺漫，往不恒见，谶云：“州出郡中，当有高第”。灞陵桥亦然32。今水落沙明，州蟺蜿如偃月，灞陵桥时露故址，好事者间携酒游其上，大为鹤楼增胜33。
过本觉寺三过堂
作者：本中
朝代：明
体裁：七言律诗

文翁兰若接村墟，满径蒿莱岁月馀。塔拥珠光衔舍利，池涵碧水浸芙蕖。疏花鸟语和清梵，古壁蜗涎学篆书。寂寂空堂谁复过，去来今事总成虚。
送巽阳若水礼头陀
作者：本中
朝代：明
体裁：七言绝句

此去江东望浙西，桃花一样草萋萋。莫言风景家山异，到处春光有鸟啼。
早行
作者：本成
朝代：明
体裁：五言律诗

木叶堕寒溪，轩窗月已西。客心惊吠犬，茅店乍鸣鸡。渐觉人烟动，相看马力齐。霜华前路滑，不住乱鸦啼。
贺兰大雪歌
作者：朱㮵
朝代：明
体裁：古风

北风吹沙天际吼，雪花纷纷大如手。青山顷刻头尽白，平地须臾盈尺厚。胡马迎风向北嘶，越客对此情凄凄。寒凝毡帐貂裘薄，一色皑皑四望迷。少年从军不为苦，长戟短刀气如虎。丈夫志在立功名，青海西头擒赞普。君不见，牧羝持节汉中郎，啮毡和雪为朝粮。节毛落尽志不改，男儿当途须自强。
二郎神·登燕子矶秋眺
作者：朱一是
朝代：明
体裁：词

岷峨万里，见渺渺、水流东去。指远近关山，参差宫阙，起灭长空烟雾。南望沧溟天边影，辨不出、微茫尽处。叹三楚英雄，六朝王霸，消沉无数。从古。长江天堑，飞艎难渡。自玉树歌残，金莲舞罢，倏忽飞乌走免。燕子堂前，凤凰台畔，冷落丹枫白露。但坐看、狎鸥随浪，渔父扁舟朝暮。
忆少年·怨别
作者：朱一是
朝代：明
体裁：词

沉沉永夜，阑干芍药，娇容沾雨。分明五更梦，也泪流如许。云水漫漫江北路，盼不到、客帆停处。鸳鸯渡边树，记郎从此去。
怀杨彤宣
作者：朱一是
朝代：明
体裁：五言律诗

万里投人急，游魂道路长。河才过玉斧，山忽见铜梁。节钺开新府，绨袍检旧装。悬知今夜梦，君会到钱塘。
杂咏
作者：朱一是
朝代：明
体裁：七言律诗

旌旗缥缈鼓阗阗，泽国扬波势蹴天。幕府防秋新筑塞，楼船跨海旧冲烟。田横结客真多事，杨太称兵更几年。天命有归尔何益，时看战骨一潸然。
桃叶歌
作者：朱一是
朝代：明
体裁：乐府曲辞

桃叶含桃花，花落子稠叠。子熟生桃虫，虫还食桃叶。
涩溪
作者：朱一是
朝代：明
体裁：五言绝句

涩溪虽萧条，景物故乡美。春日对春山，秋风荡秋水。
游虞山
作者：朱一是
朝代：明
体裁：七言律诗

轻舟十里泛平沙，云外虞山一半遮。堤势远回言偃墓，草根青入仲雍家。野泥初坼未开笋，溪雨欲流将尽花。乘兴不辞今日醉，此身谁记在天涯。
秦溪
作者：朱一是
朝代：明
体裁：七言绝句

秦溪斜日射秋蘋，几个閒鸥自作邻。沙断柳深渔路狭，野桥西去竟无人。
经过有感
作者：朱一是
朝代：明
体裁：七言绝句

金粉琼膏化作灰，美人池馆半青苔。只今寂寞斜阳里，多少东风燕子来。
结交行贻胡四鹤高
作者：朱一是
朝代：明
体裁：乐府曲辞

生年不满百，戚戚忧终日。谋事常苦疏，结交常苦密。交密夫如何，如以胶投漆。不能复相离，况乃三岁隔。故人江之南，一水渺何极。近日鲤鱼风，吹浪过江北。我获双鲤鱼，提刀割鱼急。腹中无素书，掷鱼长叹息。
观五重所设水栅关厢有叹兼悼其弟纬光
作者：朱一是
朝代：明
体裁：五言律诗

战合三千骑，关封十八盘。亚夫真将种，行已本儒冠。论世凭多口，亡家痛二难。紫泉流不尽，落日水声寒。
郊饮
作者：朱一是
朝代：明
体裁：五言律诗

万里兵犹动，三年客竟归。偶寻芳草路，因见落花飞。野燕随风侧，溪鱼得雨肥。悠然堪独醉，惜与壮心违。
僧房看蜡梅
作者：朱万锜
朝代：明
体裁：七言律诗

风光浪掷惜年华，已见新黄作异葩。仙骨夜凉偷玉笛，小香冬暖透鲛纱。座无杂客妨佳句，庭有幽禽守冻花。都说上阳金谷好，如何及得老僧家。
游补陀
作者：朱与言
朝代：明
体裁：古风

西教至自龙象国，东方隐此鼋鼍窟。峰峦一点青螺浮，沙堤千步黄金筑。紫竹林开小白华，秋风处处优昙斜。烟霞别是人间世，水月孤悬大士家。台殿风高响铃铎，渊静鱼龙听说法。宫使传经云锦张，山僧挥尘天花落。自惭身是宰官身，回首空怜车马尘。为仰慈灵参大士，一泛仙槎牛女津。
泷湫和韵
作者：朱世濂
朝代：明
体裁：七言绝句

竹外烟浮僧煮茶，草边风暖鹿眠沙。青鞋何处看山客，瀑布岩前数落花。
题云台山水帘洞
作者：朱世臣
朝代：明
体裁：七言绝句

半壁飞泉今古流，水晶宫阙景悠悠。仙机点断人间巧，织就珠帘不用钩。
游黄华
作者：朱东滨
朝代：明
体裁：七言律诗

千层碧磴乱云屯，万古茫茫万古新。绝顶晚来先得月，巉岩夏半始知春。雨滋怪石叠生带，崖挂虬松倒长鳞。四十年来才一到，为山重写旧精神。
代鹤答
作者：朱之蕃
朝代：明
体裁：古风

子欲招我归，我归亦良易。朝发瑶池巅，暮息青山澨。我非徇所食，蹩躠因羁系。翱翔清虚表，自觉薄尘世。子愿宜勿遗，恬养天所贲。清乐终可寻，我言莫虚弃。顾览旧所止，荆榛蔚蒙茸。人心变浇漓，今古夐不同。权诈尚机巧，眩惑迷西东。子能振衰谢，力回太古风。抽兰揽宿莽，淳朴追鸿濛。吾当摄旧侣，永谢安期翁。历览九土中，嘐嘐半虚士。未进思勇退，既得勿知耻。狂言愚世人，识者欲洗耳。子跻宠禄途，回策肯求止。野服照华发，杖履蹑芳沚。清唳振九皋，谐音誓终始。
促织
作者：朱之蕃
朝代：明

閒阶声彻琐窗中，暗送梧桐落叶风。高韵不缘矜战胜，微吟端欲助机工。雨馀切切昏钟动，灯下叨叨午漏通。催得匹成输税早，贻人安枕不言功。
八音
作者：朱之蕃
朝代：明

土牛鞭后见春回，群木勾萌早放梅。吹彻匏笙鸣瑞凤，挝将革鼓隐轻雷。竹抽新笋穿阶出，花惹游丝隔苑来。采得茶归烹石鼎，不妨中夜醉金杯。雪积郊原湿土膏，撼风古木更牢骚。诗裁竹屋吟偏壮，酒煖匏尊兴转豪。指迹分明穿革履，腰围增减试丝绦。衾裯抱石难成寐，听彻金鸡午夜号。
八音·其一
作者：朱之蕃
朝代：明

土牛鞭后见春回，群木勾萌早放梅。吹彻匏笙鸣瑞凤，挝将革鼓隐轻雷。竹抽新笋穿阶出，花惹游丝隔苑来。采得茶归烹石鼎，不妨中夜醉金杯。
八音·其二
作者：朱之蕃
朝代：明

雪积郊原湿土膏，撼风古木更牢骚。诗裁竹屋吟偏壮，酒煖匏尊兴转豪。指迹分明穿革履，腰围增减试丝绦。衾裯抱石难成寐，听彻金鸡午夜号。
冰花
作者：朱之蕃
朝代：明

璇空风急暮云平，幻出飞花下玉京。顷刻妆成欺楮叶，郊原踏遍胜琼英。光摇书幌人忘寐，香藉庭梅夜转清。吟就不妨消渴甚，天应付与点茶铛。
决明甘菊枕
作者：朱之蕃
朝代：明

警枕神劳石枕寒，无如药裹最相安。剖来珠蚌光堪掬，采积金英秀可餐。布被煖香欺锦帐，竹床清气敌蒲团。休论返黑方瞳炯，熟寝通宵即大丹。梦醒化蝶尚蘧蘧，腹坦肱横两足舒。青炯双瞳还映水，绿添短发渐盈梳。地钟灵卉充高枕，天付幽香媚隐居。供帐从今誇雅丽，床头閒却读残书。
决明甘菊枕·其一
作者：朱之蕃
朝代：明

警枕神劳石枕寒，无如药裹最相安。剖来珠蚌光堪掬，采积金英秀可餐。布被煖香欺锦帐，竹床清气敌蒲团。休论返黑方瞳炯，熟寝通宵即大丹。
决明甘菊枕·其二
作者：朱之蕃
朝代：明

梦醒化蝶尚蘧蘧，腹坦肱横两足舒。青炯双瞳还映水，绿添短发渐盈梳。地钟灵卉充高枕，天付幽香媚隐居。供帐从今誇雅丽，床头閒却读残书。
印香盘
作者：朱之蕃
朝代：明

不听更漏向谯楼，自剖玄机贮案头。炉面匀铺香粉细，屏间时有篆烟浮。回环恍若周天象，节次同符五夜筹。清梦觉来知候改，褰帷星火照吟眸。
和周吉甫春日移居二首
作者：朱之蕃
朝代：明

墙短山争出，庭空月易留。泉香浮茗碗，渔唱送蘋洲。终岁一无事，双眉百不忧。狂驰浑未解，自苦复何由。身健当何患，樽盈不计贫。古今成过客，风月属闲人。但许横飞斝，休论倒着巾。漫怜同调病，吾亦任吾真。
和周吉甫春日移居二首·其一
作者：朱之蕃
朝代：明

墙短山争出，庭空月易留。泉香浮茗碗，渔唱送蘋洲。终岁一无事，双眉百不忧。狂驰浑未解，自苦复何由。
和周吉甫春日移居二首·其二
作者：朱之蕃
朝代：明

身健当何患，樽盈不计贫。古今成过客，风月属闲人。但许横飞斝，休论倒着巾。漫怜同调病，吾亦任吾真。
夜光杯
作者：朱之蕃
朝代：明

髻螺盘绕隐东洋，吸得瑶空宝月光。孕出圆珠能照乘，剖开素质待飞觞。晶瑩绝胜金樽艳，华彩浑添玉液芳。浮白江天遥骋望，酒星垂耀正更长。
夜光杯
作者：朱之蕃
朝代：明
体裁：七言律诗

髻螺盘绕隐东洋，吸得瑶空宝月光。孕出圆珠能照乘，剖开素质待飞觞。晶莹绝胜金樽艳，华彩浑添玉液芳。浮白江天遥骋望，酒星垂耀正更长。
寒火
作者：朱之蕃
朝代：明

腾空烈焰挟灰飞，望里荧煌煖气微。禅性定馀传指灭，客心燃后御风归。烹来石髓凉侵齿，著尽霓裳冷切闱。入火化人元不爇，徒劳炙手借炎威。
招鹤词·其一
作者：朱之蕃
朝代：明
体裁：古风

鹤兮尔来，好溪流水清无涯。锦鳞戢戢冲紫苔，松花初老芙蓉开。沄沄细浪香扑腮，虞罗既远无防猜。天门万里高崔嵬，日月闪烁金银台。尔翼已倦力已骀，霜衣霞顶多尘埃。毋徒骋尔仙骥才，欲凌倒景窥蓬莱。尔鹤兮归来每徒，使我怅望时兴怀。
招鹤词·其三
作者：朱之蕃
朝代：明
体裁：古风

尔鹤归兮毋久留，食力思义为远猷。胡为久淹兰杜洲，高举欲簉文鹓俦。物各有分苦外求，琼浆玉饮徒增忧。景升千斤称大牛，负重不若羸牸优。涂泽立仗陪仙驺，薄功厚享志莫俦。金笼鹦鹉口起羞，密云不雨惭鸣鸠。尔当量力早自休，鹤归来兮毋久留。
招鹤词·其二
作者：朱之蕃
朝代：明
体裁：古风

尔鹤归来兮勿迟，嗟尔一出今几时。故居芜秽久弗治，乘轩有辱人共嗤。宠深禄极危所基，尔胡翩翩如未知。云逵雾海恣远飞，流行坎止当见几。停餐不唶禁脔肥，彼梁有鱼勿朵颐。鹙鹜腥饱不若饥，溪水可浴松可依。腰缠不重无我疑，鹤归兮勿迟，爰止爰止慰我思。
月钩
作者：朱之蕃
朝代：明

碧空如洗界清光，为控疏帘照晚妆。花柳有情浑弄影，鱼龙何事欲深藏。玉绳露湿斜临槛，银汉星稀曲转廊。怪底栖乌惊不定，一湾早已落横塘。
木炭
作者：朱之蕃
朝代：明

墨沼苍龙蜕骨坚，冰霜难犯地炉边。送来雪里寒威重，领取春回煖律先。炙手何劳争倚附，熏心喜见息风烟。乌金声实真相称，不朽精神藉火传。
松麈
作者：朱之蕃
朝代：明

捉柄从誇手玉如，青松振鬣自萧疏。折来偏助谈锋劲，挥处犹看翠霭舒。谢却猩红休染涴，留将鳞甲莫捐除。清风谡谡浑忘倦，朗月澄怀坐碧虚。
树影
作者：朱之蕃
朝代：明

层枝叠叶点苔斑，深院重垣总莫关。夹道密移须按辔，满庭交匝可怡颜。月穿池岸连浮藻，日射园林障远山。斜拂北窗来枕簟，清阴合处鸟声閒。
梅
作者：朱之蕃
朝代：明

东皇著意布三阳，点缀疏枝弄早芳。刻玉镂冰无俗韵，钩帘汎坐有馀香。卧游庾岭云横路，梦到西湖雪映塘。相对倾樽明月上，行吟绕树不知忙。
梅影
作者：朱之蕃
朝代：明

斗帐香浮月欲斜，纵横疏密遍窗纱。恍疑姑射仙姬步，来访西湖处士家。转盼含情仍逞态，全欺琢玉更蒸霞。溪藤点笔留芳韵，书幌银釭不用遮。
榴火
作者：朱之蕃
朝代：明

天付炎威与祝融，海波如沸沃珍丛。飞将宝鼎千重燄，炼就丹砂万点红。自抱赤衷迎晓日，应惭艳质媚春风。农家颖实需甘雨，愁拟焚林望碧空。
樵
作者：朱之蕃
朝代：明

行歌伐木隐林中，平楚高原四望通。爱踏春山萦碧草，醉眠秋壑舞丹枫。唯留松柏团成盖，不许荆榛竞作丛。半岭夕阳归路稳，乘风破浪为谁雄。
池莲
作者：朱之蕃
朝代：明

藕花层叠点回塘，映日随风远送香。翠被玉颜眠锦帐，绿鬟红粉舞霓裳。承将晓露珠倾斛，照彻晴波镜对妆。鸥鹭徊翔知眷恋，可无觞咏答韶光。十亩横塘列芰荷，虚亭开向绮霞窝。娇花浥露红妆拥，密叶翻风翠袖多。越女翩翩偕巧笑，湘娥冉冉共凌波。不劳玉井峰头觅，坐对倾杯发浩歌。
池莲·其一
作者：朱之蕃
朝代：明

藕花层叠点回塘，映日随风远送香。翠被玉颜眠锦帐，绿鬟红粉舞霓裳。承将晓露珠倾斛，照彻晴波镜对妆。鸥鹭徊翔知眷恋，可无觞咏答韶光。
池莲·其二
作者：朱之蕃
朝代：明

十亩横塘列芰荷，虚亭开向绮霞窝。娇花浥露红妆拥，密叶翻风翠袖多。越女翩翩偕巧笑，湘娥冉冉共凌波。不劳玉井峰头觅，坐对倾杯发浩歌。
沾泥絮
作者：朱之蕃
朝代：明

雨扑香尘紫陌融，杨花无力奈春风。凭虚到底升还坠，浪迹从前西复东。漫拟铺毡盈径路，无缘点砚入帘栊。萍繁榉弱皆乘化，心事枯禅未许同。
瀑布
作者：朱之蕃
朝代：明

万峰回合欲参天，千丈惊看匹练悬。素女浣纱摇皓月，鲛人曳缟漾轻烟。匡庐色借香花散，雁宕声随鼓吹传。何必瑶京餐沆瀣，枕流终日听潺湲。
烟柳
作者：朱之蕃
朝代：明

隋堤吴苑锁春光，淡抹轻笼万绿杨。朝暮晴阴从变幻，眼眉颦笑暗相将。莺梭忙织绡纹薄，燕剪平分匹练长。不辨离亭曾折处，遥连芳草断柔肠。
牧
作者：朱之蕃
朝代：明

择地求刍两得宜，欣看茁壮望蕃孳。薰风永昼蓑堪枕，残日荒村笛任吹。海上平津封已晚，窖中属国节空奇。长原浅草清流绕，倒跨徐归信犊儿。
玉燕
作者：朱之蕃
朝代：明

露湛秋空送尔归，乘春海国带霜飞。晶瑩好入霓裳队，剪掠分将鹤羽翚。翠袖投来天兆瑞，梅梁栖处月垂辉。琼花珠树移根易，何似珍禽忆旧扉。
玉燕
作者：朱之蕃
朝代：明
体裁：七言律诗

露湛秋空送尔归，乘春海国带霜飞。晶莹好入霓裳队，剪掠分将鹤羽翚。翠袖投来天兆瑞，梅梁栖处月垂辉。琼花珠树移根易，何似珍禽忆旧扉。
玉镜台
作者：朱之蕃
朝代：明

铸出江心满月悬，擎来宝玉琢蓝田。鸾台接席清辉炯，蟾魄临窗灏彩圆。莫道连环谐旧约，休从杵臼觅良缘。婵娟绣阁新妆就，眉妩依稀对洛川。
白燕
作者：朱之蕃
朝代：明

入听呢喃旧语哗，惊看玉质点檐牙。乌衣国里谁同侣，白板扉中自一家。掠水影随冰尽泮，穿檐光透月初斜。上林来往翻飞处，袅袅梨花更柳花。
真珠泉
作者：朱之蕃
朝代：明
体裁：七言律诗

空林侵晓叫鹈鶦，独步探奇得奥区。载酒呼徒来画舫，看云倚石挟飞凫。群峰寒沁千秋碧，一水光摇万斛珠。川暝烟横归骑促，中流犹自醉豪粗。
石琉璃
作者：朱之蕃
朝代：明

瑞石瑩然冰雪姿，琢成宝月半如规。骊珠出海光犹湿，牛渚燃犀照不遗。丈室明涵金色界，禅关朗映白毫眉。蒲团坐看炉烟袅，天禄何烦太乙藜。
石琉璃
作者：朱之蕃
朝代：明
体裁：七言律诗

瑞石莹然冰雪姿，琢成宝月半如规。骊珠出海光犹湿，牛渚燃犀照不遗。丈室明涵金色界，禅关朗映白毫眉。蒲团坐看炉烟袅，天禄何烦太乙藜。
竹如意
作者：朱之蕃
朝代：明

斲取铿金戛玉枝，不资型范自离奇。坚持劲节羞茅靡，挥霍虚心与物宜。花雨争飞从握手，閒云静看独支颐。客来指点潜身处，免作长竿渭上垂。
竹簟
作者：朱之蕃
朝代：明

纹如流水滑如脂，一片清光漾碧漪。凉思入帷移翠影，轻烟萦帐拂霜姿。采真湘浦窗间梦，写兴淇园枕上诗。欲避炎蒸何处是，石屏横展对芳池。
笋
作者：朱之蕃
朝代：明

龙孙头角奋春雷，蓦径穿林破绿苔。已放琅玕摩碧汉，聊从玉版荐金罍。煮泉清入诗脾健，喷饭香传笑口开。清味不妨频作供，万竿烟雨为栽培。
箨冠
作者：朱之蕃
朝代：明

龙孙头角旧青霄，蜕甲斑纹永不凋。偃月制成笼短鬓，切云剪就映高标。都门挂后名心净，湖曲归来逸兴骄。酒漉葛巾慵更著，行吟搔首自逍遥。
纸帐
作者：朱之蕃
朝代：明

慵飞兔颖厌涂鸦，联向书帷好蔽遮。四面轻云萦柏子，一窗斜月映梅花。峭寒无隙难容入，清梦常安不受哗。葆得气完神亦固，吴绫蜀锦为谁誇。
纺织婆
作者：朱之蕃
朝代：明

沤麻曝絮岁功成，虫语潜催布缕征。篱落声宏眠讵稳，草丛音切听偏倾。连绵欲伴孤灯烱，悽恻还偕细雨鸣。几度停车增怅结，悠悠不断似离情。
络纬
作者：朱之蕃
朝代：明

谁遣缫车彻夜鸣，频催云锦织当成。送来枕上萦诗思，听向床头系旅情。露濯篱英增绚烂，风传邻杵和凄清。冰蚕瓮茧知难觅，何似秋虫巧弄声。
老梅
作者：朱之蕃
朝代：明

空岩曲折挂苍虬，骨干崚嶒韵致幽。闇淡输香宜纸帐，森疏濯影向溪流。懒随艳冶荣千树，独葆青真隐一丘。自有松篁深结契，江天春柳任轻柔。
花魂
作者：朱之蕃
朝代：明
体裁：七言律诗

交枝低亚蕊纷披，舞影飘香化日迟。红颊晓酣微困酒，粉痕宵褪苦搜诗。追从蜂蝶应难定，倦听笙歌有所思。寻遍天涯芳草路，三生石上月明时。
苍蝇
作者：朱之蕃
朝代：明

生从污秽忽雄飞，鼓翅摇唇觅已肥。剩酒残羹沾醉饱，青丝白璧妒光辉。营营引类来同恶，恋恋依人不暂违。驱斥虽严还易集，持将麈尾莫停挥。
草茵
作者：朱之蕃
朝代：明

青葱初向烧痕分，陌上池边积渐殷。风落繁英舒蜀锦，云连远岫蹙湘纹。佳人斗巧披香径，狂客挥杯藉夕曛。不待蛩吟秋露冷，閒眠先自惜芳芬。
萤火
作者：朱之蕃
朝代：明

中宵露坐数飞萤，隐映墙阴复广庭。风动花林生野烧，池摇云影度疏星。天街扇扑流光乱，书屋囊开夜色青。乘化未容随草腐，非关慧质弄惺惺。
落花
作者：朱之蕃
朝代：明

春宵花月照春江，泻影流香绕客艭。广野芳䰟招不得，一天愁绪总难降。啄馀燕嘴归高栋，粘向蜂须入小窗。灯下帘垂寂无语，似随红烬坠银釭。催花遣使忆新衔，又报春归燕语喃。园月和烟霏曲径，江风带雨洒孤帆。乱飘不羡吴姬舞，远寄无劳驿使缄。藉坐锦茵新酿熟，待尝樱笋试罗衫。
落花·其一
作者：朱之蕃
朝代：明

春宵花月照春江，泻影流香绕客艭。广野芳䰟招不得，一天愁绪总难降。啄馀燕嘴归高栋，粘向蜂须入小窗。灯下帘垂寂无语，似随红烬坠银釭。
落花·其一
作者：朱之蕃
朝代：明
体裁：七言律诗

春宵花月照春江，泻影流香绕客艭。广野芳魂招不得，一天愁绪总难降。啄馀燕嘴归高栋，粘向蜂须入小窗。灯下帘垂寂无语，似随红烬坠银釭。
落花·其二
作者：朱之蕃
朝代：明

催花遣使忆新衔，又报春归燕语喃。园月和烟霏曲径，江风带雨洒孤帆。乱飘不羡吴姬舞，远寄无劳驿使缄。藉坐锦茵新酿熟，待尝樱笋试罗衫。